20 hektar Hutan Simpan Kekal Relai dijadikan ladang kelapa sawit haram
Oleh ROSLIZA MOHAMED

24 Januari 2022, 5:23 pm
GUA MUSANG – Kira-kira 20 hektar tanah di kawasan Hutan Simpan Kekal (HSK) Relai, Ladang Serasa di sini telah diteroka secara haram untuk dijadikan tanaman ladang kelapa sawit sejak dua tahun lalu.
Kegiatan didalangi sindiket tempatan itu dipercayai berjaya menjual ladang kelapa sawit tanpa geran dengan pada barga semurah RM6,000 seekar atau RM14,400 sehektar kepada pembeli dari luar Kelantan.
Pengarah Jabatan Perhutanan Negeri Kelantan (JPNK), Abdul Khalim Abu Samah berkata, ramai berminat membeli tanah di kawasan itu ekoran harga ditawarkan terlalu rendah meskipun mengetahui status sebenar ladang merupakan kawasan HSK yang diteroka secara haram.
“Kita juga mendapati permintaan pihak tertentu yang membeli tanah tanpa geran itu amat tinggi malah mereka hanya perlu membayar deposit sahaja untuk memiliki tanah tersebut.
“Hasil risikan dan pemantauan pihak kami, kegiatan sama turut dikesan di sekitar HSK Ulu Galas dan beberapa HSK lain di negeri ini,” katanya ketika ditemui pemberita di HSK Relai, Ladang Serasa di sini hari ini.
Terdahulu, Abdul Khalim bersama 81 kakitangan JPNK, Pejabat Tanah dan Galian (PTG) Kelantan, polis dan Angkatan Pertahanan Awam Malaysia (APM) menyertai Ops Khazanah di kawasan itu.

Dalam operasi tersebut, sebanyak empat jentolak digunakan untuk memusnahkan ladang kelapa sawit haram tersebut dan kerja-kerja terbabit dijangka mengambil masa sekurang-kurangnya tiga hari.
Mengulas lanjut, Abdul Khalim berkata, berdasarkan usia pokok, sindiket itu sudah mengusahakan kawasan yang diteroka secara haram sejak kira-kira dua tahun lalu.-K!ONLINE


Ditampar, ditendang seperti ‘bola’, wanita jadi mangsa dera dua individu
Oleh KOSMO!

24 Januari 2022, 5:17 pm
PETALING JAYA – Diperlakukan seperti binatang, ditampar dan disepak sesuka hati. Itu nasib yang dialami oleh seorang wanita apabila dia menjadi mangsa dera.
Aksi kejam itu mula tular di media sosial hari ini selepas klip video tersebut telah dimuat naik seorang individu.
Bagaimanapun, sehingga kini Kosmo! tidak dapat memastikan bila kejadian itu berlaku dan lokasi video berkenaan dirakam.
Menerusi klip video berdurasi 30 saat, kelihatan seorang wanita dipukul, ditampar dan disepak oleh dua wanita lain di kepala serta muka.
Pada masa sama, turut kedengaran suara wanita itu menangis sambil meminta pertolongan.
Susulan perkongsian itu, rata-rata netizen mahu pihak berkuasa mengambil tindakan segera ke atas dua wanita tersebut dan pada masa sama berharap agar mangsa dapat diselamatkan segera.

“Video ada sebagai bukti, muka-muka pelaku pun ada kelihatan, mohon pihak berkuasa yang selayaknya untuk ambil tindakan.
“Jangan sesuka hati saja sepak terajang anak orang. Tak kisah la berlaku di mana pun,” tulis Siti Nabila Nur Rohim.
Turut meninggalkan komen adalah seorang lagi pengguna dikenali sebagai Ahmad Zulkifli.
“Ini satu penganiayaan harus ditangkap oleh pihak berkuasa,”tulisnya.-K! ONLINE


Imuniti tiada merit – hakim
Oleh NUZULSHAM SHAMSUDDIN

24 Januari 2022, 5:11 pm
KUALA LUMPUR – Mahkamah Tinggi di sini menolak hujahan pembelaan bahawa  Datuk Seri Ahmad Zahid Hamidi perlu menerima imuniti pendakwaan mahkamah.
Hakim Datuk Collin Lawrence Sequerah berkata, mahkamah mendapati tiada merit dalam pertikaian bahawa Ahmad Zahid selaku tertuduh layak untuk menerima kelebihan tersebut.
“Dalam keputusan di akhir pendakwaan, hujahan pembelaan bahawa tertuduh perlu diberi imuniti pendakwaan mahkamah, adalah tidak bermerit,” katanya ketika membaca penghakiman ringkas yang kemudian memerintahkan Ahmad Zahid membela diri bagi 47 pertuduhan yang dihadapi.
Sebelum ini, pada 6 September tahun lalu, peguam Hisyam Teh Poh Teik dalam hujahan tegas pembelaanya, menyatakan bahawa Ahmad Zahid menuntut imuniti daripada pendakwaan mengikut Seksyen 30 (7) Akta Suruhanjaya Pencegahan Rasuah Malaysia (SPRM).
Ini kerana peguam itu berkata, Ahmad Zahid sepatutnya menerima kekebalan, selepas mendedahkan maklumat berkaitan transaksi Yayasan Akalbudi dalam dua pernyataan pada 2 dan 3 Julai 2018.
Berdasarkan maklumat yang diberikan dalam satu daripada pernyataan berkenaan, Hisyam berkata, Ahmad Zahid mempunyai kekebalan terhadap 46 daripada 47 pertuduhan atau dengan kata lain, tertuduh tidak boleh didakwa.

Peruntukan yang dimansuhkan pada 1 Oktober 2018 menyatakan bahawa, sesiapa yang mendedahkan maklumat atau mengemukakan sebarang dokumen kepada pihak berkuasa, tidak akan didakwa.
Pihak pendakwaan pula menyatakan, Ahmad Zahid tidak kebal daripada didakwa hanya kerana mendedahkan maklumat berkaitan Yayasan Akalbudi, yang dijalankan keluarganya.
Menurutnya, tuntutan tertuduh untuk kekebalan tidak boleh didengar oleh mahkamah kerana ia tidak mempunyai kuasa untuk mengetepikan pertuduhan berdasarkan kekebalan. – K! ONLINE


Tunggang lawan arus, lelaki alami pendarahan otak
Oleh DIYANATUL ATIQAH ZAKARYA

24 Januari 2022, 5:26 pm
MELAKA – Akibat menunggang motosikal secara melawan arus, seorang lelaki parah selepas kenderaannya bertembung dengan sebuah motosikal lain di persimpangan lampu isyarat di Lebuh Alor Gajah-Melaka Tengah-Jasin (AMJ) berhampiran Paya Rumput di sini semalam.
Dalam kejadian pada pukul 6.45 petang itu, mangsa yang berusia 40 tahun cedera parah di beberapa bahagian badan selain mengalami pendarahan otak.
Ketua Jabatan Siasatan Penguatkuasaan Trafik negeri, Superintendan Hasan Basri Yahya berkata, kejadian berlaku selepas mangsa menunggang motosikal jenis Modenas Kriss melawan arus dari arah Krubong ke Sungai Udang.
“Setibanya di lokasi, mangsa dipercayai telah melawan arus dari kiri jalan sebelum bertembung dengan motosikal Suzuki Panther yang dalam perjalanan menghala ke bandar raya Melaka,” katanya.
“Penunggang motosikal Suzuki Panther gagal mengelak mangsa kerana lampu isyarat berwarna hijau,” katanya.
Menurut beliau, mangsa cuba memintas laluan penunggang motosikal lain, namun dalam masa sama lampu isyarat di lorong tersebut masih hijau.

“Disebabkan itu berlaku pertembungan di tengah persimpangan jalan. “Kaki dan rusuk kanan mangsa patah selain mengalami pendarahan otak. Mangsa kini menerima rawatan di Hospital Melaka,” katanya.
Kes disiasat mengikut Seksyen 43(1) Akta Pengangkutan Jalan 1987. – K! ONLINE


PM akan pengerusikan mesyuarat NACCOL
Oleh LUQMAN RIDHWAN MOHAMED NOR

24 Januari 2022, 4:35 pm
PUTRAJAYA – Perdana Menteri, Datuk Seri Ismail Sabri memaklumkan bahawa beliau akan mempengerusikan mesyuarat Majlis Tindakan Sara Hidup Negara (NACCOL) dalam masa terdekat bagi mendapatkan penjelasan berkenaan isu kenaikan harga barangan.
Berkaitan perkara tersebut, tegas beliau, kerajaan prihatin mengenai isu kenaikan harga barang berkenaan.
“Kerajaan komited memastikan isu ini segera ditangani demi kesejahteraan Keluarga Malaysia,” katanya menerusi satu ciapan di laman Twitter hari ini.
Kosmo! pada Isnin lalu melaporkan tentang kenaikan harga barang dan perkhidmatan yang menjadi punca golongan pekerja dan peniaga tertekan.
Tinjauan yang dilakukan mendapati perbelanjaan bulanan kini meningkat antara RM100 hingga RM300 berikutan pertambahan harga barangan yang didakwa bermula hujung tahun lalu sehingga ke hari ini.
Sebagai contoh, harga nasi lemak bungkus meningkat kepada RM2 berbanding RM1.80 tahun lalu, manakala servis mencuci kereta pandu lalu meningkat daripada RM5 kepada RM8. – K! ONLINE


KPM mohon tangguh pengosongan bangunan SK Assumption
Oleh MOHD. HUSNI MOHD. NOOR

24 Januari 2022, 4:27 pm
PUTRAJAYA – Kementerian Pendidikan (KPM) telah memohon penangguhan pengosongan bangunan dan tapak Sekolah Kebangsaan (SK) Assumption, Pulau Pinang sehingga sesi persekolahan Penggal 3, 2021/2022 tamat pada Mac depan.
KPM menerusi kenyataan akhbar hari ini berkata, kementerian juga akan membantu memudah cara urusan kemasukan murid ke sekolah baharu pilihan ibu bapa bagi Kalendar Akademik Sesi 2022/2023.
Menurutnya, kementerian juga telah membuat ketetapan untuk menyuraikan murid dan guru ke sekolah lain yang berhampiran.
“Ketetapan ini diambil selepas mendapati trend enrolmen murid yang menurun dari setahun ke setahun yang mana pada masa ini, sekolah tersebut beroperasi dengan enrolmen murid seramai 53 orang.
“Terdapat sekolah berdekatan yang dapat menampung murid dari SK Assumption dalam jarak antara 0.35 kilometer (km) hingga 5.8km,” katanya.
Katanya, penyuraian itu dapat meningkatkan kecekapan penggunaan sumber melalui agihan semula 15 orang guru dan dua orang Anggota Kumpulan Pelaksana (AKP) ke sekolah lain.- K! ONLINE


Bekas pengarah penguat kuasa minta, terima suapan
Oleh KOSMO!

24 Januari 2022, 4:37 pm
PUTRAJAYA – Seorang bekas pengarah penguat kuasa agensi kerajaan direman tujuh hari bermula hari ini selepas dipercayai meminta dan menerima rasuah secara bulanan daripada syarikat kontraktor.
Perintah reman sehingga 30 Januari itu dikeluarkan Majistret Nadia Othman di Mahkamah Majistret Kuala Lumpur di sini selepas pihak Suruhanjaya Pencegahan Rasuah Malaysia (SPRM) membuat permohonan tersebut pagi ini.
Tertuduh dipercayai meminta dan menerima wang secara bulanan daripada syarikat kontraktor bagi membantu mendapatkan tender kontrak kerja-kerja pembersihan bernilai RM3.1 juta di utara tanah air.
Menurut sumber, suspek lelaki berusia dalam lingkungan 40-an itu ditahan di Pejabat SPRM Sabah pada pukul 2 petang semalam selepas hadir memberikan keterangan.
Tertuduh dipercayai terlibat dalam kegiatan itu sejak Julai 2019 sehingga Mac tahun lalu daripada syarikat kontraktor bagi membantu mendapatkan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.
Kes disiasat di bawah Seksyen 16 Akta SPRM 2009. – K! ONLINE


Warga emas 89 tahun mati dibelasah selepas difitnah pencuri
Oleh KOSMO!

24 Januari 2022, 5:00 pm
JAKARTA – Seorang warga emas berusia 89 tahun dipukul hingga mati oleh penunggang motosikal yang menuduh mangsa mencuri kenderaan yang dinaikinya, lapor laman berita Coconut News semalam.
Kejadian di Jakarta Timur pada hujung minggu lalu itu tular di media sosial selepas dimuat naik di laman Instagram.
Berdasarkan satu paparan video, sekumpulan belia yang menunggang motosikal sedang mengejar mangsa yang memandu Toyota Rush sambil menjerit ‘pencuri’.
Kumpulan belia itu berjaya membuatkan mangsa memberhentikan kenderaan sebelum menariknya keluar, membelasah warga emas itu hingga mati dan melarikan diri dari tempat kejadian.
Dua anggota polis yang mengikuti kejadian itu  tidak berdaya menyelamatkan mangsa daripada terus dibelasah.
Menerusi laporan polis, pihak berkuasa mengesahkan mangsa ialah pemilik sebenar kereta itu dan bukanlah seorang pencuri seperti yang didakwa.

“Kereta mangsa mungkin bergesel sedikit dengan motosikal salah seorang anggota kumpulan bermotosikal itu dan membuatkan mereka menjerit perkataan pencuri sebagai alasan untuk mengejar dan membelasah mangsa,” kata Ketua Unit Siasatan Jenayah Polis Jakarta Timur, Ahsanul Muqaffi.
Kini, pihak polis sedang menjalankan siasatan bagi mengenal pasti siapakah yang mencetuskan jeritan pencuri sehingga menyebabkan berlakunya insiden malang itu. – Agensi


‘Selembut-lembut saya, jalan menampi padi, tak menyusahkan orang’
Oleh MOHD. HAIKAL ISA

24 Januari 2022, 5:05 pm
PETALING JAYA – Selebriti otai, Jaafar Onn mengakui keperibadian semula jadinya yang lemah lembutlah menjadi faktor utama kekal relevan selama hampir 50 tahun dalam dunia seni.
Jaafar Onn atau nama sebenarnya, Jaafar Onn Awang berkata, jadi tiada sebab untuk dirinya mengubah pemberian Ilahi hanya demi memuaskan kehendak atau hati masyarakat.
“Ada orang cakap termasuk keluarga terdekat, ‘dah usia 70 tahun tak reti nak taubat atau berubah ke’.
“Nak saya buat macam mana, dah memang saya begini takkan saya nak hidup berpura-pura jadi keras demi memuaskan hati orang sekeliling.
“Sekurang-kurangnya, saya selembut-lembut saya, tak pernah pun menyusahkan orang minta sedekah tadah tangan. Alhamdulillah bukan nak cakap besar, pada usia 70 tahun, Allah masih beri saya rezeki kesihatan yang baik,” katanya ketika dihubungi Kosmo! Online sebentar tadi.
Ujar pelakon yang cukup sinonim dengan drama Cili Padi itu, segala kritikan yang dilemparkan orang sekeliling tidak menjadi kudis buat dirinya.
“Orang sibuk kutuk saya jalan menampi padi usia pun dah makin lanjut, saya nak tanya, sempurnakah kalian? Nak cakap apa pun, cakaplah yang penting hanya saya dan Allah sahaja diri saya bagaimana.

“Banyak mulut jahat tapi saya percaya mulut jahat, hati tak semestinya jahat juga. Macam saya, orang fikir mulut saya jahat, tapi hati saya kadang-kadang tak sampai hati.
“Zaman sekarang ini, dengan kemajuan teknologi dan dunia media sosial, macam-macam orang boleh cakap itu ini. Nak cakap buruk tentang saya, tak jadi kudis pun. Selama 50 tahun dalam industri, rezeki saya tetap ada dan orang masih kenal,” jelasnya.
Mengulas tentang perkembangan seni terbaharu, Jaafar bakal terlibat dalam sebuah sitkom terbitan RTM berjudul Apartmen Putra.
“Pengarah (Acu) nak saya bawa watak lelaki lembut siap berselendang bagai. Tengoklah rezeki saya. Bukan saya nak promosi jadi lelaki lembut tapi inilah namanya rezeki walaupun dah usia 70 tahun,” katanya.
Dalam pada itu, Jaafar juga turut mengenang pengalaman bekerja bawah arahan sutradara handalan, Allahyarham Mamat Khalid menerusi drama 18 Puasa Di Kampong Pisang yang sepatutnya bersambung untuk projek selanjutnya, 19 Puasa.
“Macam dulu berlakon bawah arahan Allahyarham Mamat Khalid untuk 18 Puasa, saya jadi diri sendiri. Mamat panggil saya dengan gelaran ‘Ikonku’.
“Saya masih ingat waktu penggambaran, saya bawa baju bunga-bunga satu beg tapi Mamat nak saya pakai baju hitam untuk karakter yang saya jayakan iaitu, Tyson 2.
“Sepatutnya 19 Puasa bawah arahan anak Mamat (Amen Khalid) menjalani penggambaran melibatkan watak Tyson 2. Tapi sekarang masih tiada khabar berita tentang projek tersebut. Al-fatihah buat Allahyarham Mamat Khalid,” katanya. – K! ONLINE


Ya, saya memang ‘kuku besi’ – Anuar Zain
Oleh SAIRUL ZAMRI MISRANI

25 Januari 2022, 9:30 pm
KUALA LUMPUR – Pernah digelar dan sering mendapat jolokan sebagai ‘kuku besi’ dalam karier nyanyiannya, penyanyi terkenal Anuar Zain langsung tidak ambil hati malah mengakui perkara tersebut.
Anuar atau nama sebenarnya Shahrul Anuar Zain berkata, dia langsung tidak kisah dengan gelaran tersebut (kuku besi) kerana dirinya memang bersifat demikian dalam memastikan apa sahaja yang diberikan benar-benar berkualiti.
“Ya, saya akui memang saya jenis kuku besi dalam setiap inci apa pun yang saya lakukan. Tak kisahlah melibatkan lagu, susunan muzik, pengarah muzik, persembahan, kolaborasi, dan apa sahaja berkaitan kerjaya seni.
“Siapa yang kenal dan pernah bekerja dengan saya pasti tahu bagaimana cerewet serta selektifnya saya dalam memastikan sesebuah karya atau persembahan itu betul-betul sempurna,” katanya.
Anuar ditemui pada sidang media Makan Malam Amal Anuar Zain – Karena Aku Cinta di Hotel Pullman di sini petang tadi.
Mengulas mengenai mini showcase berkenaan, pelantun lagu hit Sedetik Lebih itu meluahkan keterujaan kerana sudah hampir dua tahun tidak membuat sebarang persembahan pentas dan bertemu peminat secara bersemuka.

“Kenapa saya terima tawaran ini pertamanya saya begitu rindu nak buat persembahan dan menyanyi.
“Sudah dua tahun saya ‘tidur’ dan langsung tidak bertemu dengan peminat seperti dulu.
“Jadi dengan adanya mini showcase ini, saya mahu kita semua berhibur sambil beramal membantu menyalurkan dana kepada mereka yang terkesan akibat pandemik,” katanya yang bakal memulakan sesi latihan vokal tidak lama lagi.
Tambah Anuar, 52, persembahan selama hampir sejam dengan dimuatkan lapan buah lagu itu akan diiringi petikan piano oleh Lee Sze Wan yang juga bertindak selaku pengarah muzik.
Makan Malam Amal Anuar Zain – Karena Aku Cinta bakal berlangsung pada 5 Mac depan di Pusat Konvensyen Antarabangsa Ipoh (ICCC), Perak.
Acara tersebut diadakan bertujuan menyalurkan dana kepada anggota barisan hadapan atau frontliners yang terkorban ketika menjalankan tugas selain menghargai penggiat seni tempatan yang terkesan akibat pandemik maut Covid-19.
Tiket dijual pada berharga RM230, RM280 dan RM380. Maklumat lanjut dan pembelian tiket boleh hubungi atau WhatsApp di talian 011-36088001 atau boleh dapatkan tiket di kaunter tiket Bond Suites Sales Gallery @ IICC. – K! ONLINE


Pakcik pijak kaki wanita di lampu isyarat merah
Oleh KOSMO!

25 Januari 2022, 10:00 pm
JAKARTA – Sebuah video tular di media sosial yang memaparkan kaki seorang wanita dipijak oleh seorang lelaki berstatus ‘pakcik’ ketika berhenti di lampu isyarat merah, lapor laman berita Suara.com hari ini.
Video itu dimuat naik dalam akaun TikTok bernama @karelpi1.
Menerusi video yang dikongsikan, dua wanita yang menaiki motosikal dilihat berhenti di lampu isyarat merah.
Pembonceng motosikal itu merakam situasi ketika kaki rakannya sedang dipijak oleh seorang pakcik ketika sedang berhenti.
Penunggang wanita itu dilihat memakai kasut berwarna putih, manakala lelaki itu memakai selipar.
Ketika lampu isyarat bertukar hijau, mereka kemudian berlalu pergi sambil ketawa disebabkan kejadian yang berlaku.

Rakaman tersebut berjaya mencuri perhatian netizen di ruangan komen.
“Maaf tuan, ini kaki manusia bukan kaki ayam,’’ tulis seorang netizen.
“Saya penat ketawa,’’ tulis netizen lain. – Agensi


Najib pohon tempoh masa pendengaran rayuan akhirnya
Oleh NUZULSHAM SHAMSUDDIN

25 Januari 2022, 10:10 pm
KUALA LUMPUR – Bekas Perdana Menteri Datuk Seri Najib Tun Razak memohon kepada Ketua Hakim Negara untuk mempertimbangan permohonannya supaya diberikan satu tempoh masa yang wajar untuk mendengar rayuan akhirnya di Mahkamah Persekutuan.
Ini kerana hasrat beliau untuk menggunakan khidmat peguam Diraja (Queen’s Counsel) dari United Kingdom (UK)  bagi mewakilinya dalam rayuan akhir kes dana SRC International Sdn. Bhd. kerana rayuan itu membabitkan isu dan persoalan perundangan yang kompleks.
Peguamnya, Tan Sri Muhammad Shafee Abdullah berkata, khidmat peguam itu (Queen’s Counsel) atau QC diperlukan kerana ia membabitkan persoalan perundangan baharu di negara ini dan negara Komanwel selain memerlukan nasihat kepakaran QC untuk menangani isu berkenaan.
Justeru Muhammad Shafee berkata pihaknya memerlukan masa untuk membekalkan rekod rayuan kepada QC di London, selepas menerimanya daripada mahkamah rayuan.
Menurutnya, oleh kerana kebanyakan dokumen adalah bahasa Malaysia, pihaknya memerlukan dokumen yang kritikal diterjemahkan ke dalam Bahasa Inggeris bagi membolehkan memberikan taklimat kepada QC secara fizikal.
“Berdasarkan alasan itu, kami dengan memohon pertimbangan baik Yang Arif (Ketua Hakim Negara Tun Tengku Maimun Tuan Mat) bagi suatu tempoh wajar untuk mendengar rayuan utama dan rayuan bukti tambahan dengan jurang masa yang ketara antara keduanya.

“Kami sememangnya percaya bahawa dengan menetapkan tarikh awal untuk mendengar rayuan ini akan menyebabkan prejudis kepada perayu (Najib) terutamanya dengan mengambil kira bahawa ini adalah rayuan terakhir,” katanya.
Tambahnya, anak guamnya perlu diberi masa yang mencukupi untuk membuat persediaan dan bukannya rayuan itu dipercepatkan.
Muhammad Shafee berkata demikian dalam suratnya yang dialamatkan kepada Setiausaha Tun Tengku Maimun bertarikh hari ini bagi memohon pertimbangan supaya diberikan suatu tempoh masa yang wajar untuk mendengar rayuan akhir Najib.
Dalam pada itu, Timbalan Pendakwa Raya, Mohd. Ashrof Adrin Kamarul ketika dihubungi media memaklumkan pihak pendakwaan menerima sesalinan surat itu melalui emel pada petang hari ini.
Melalui surat itu, Muhammad Shafee berkata pihaknya tidak merasakan bahawa tarikh pendengaran boleh dilaksanakan pada bulan April, Mei atau Jun.
Namun pendengaran rayuan bagi memasukkan bukti tambahan boleh dipersetujui pada tarikh yang sudah ditetapkan iaitu pada 15 dan 16 Mac ini.
Peguam itu berkata, pada pengurusan kes semalam, pihak-pihak dimaklumkan oleh Pendaftar Mahkamah Persekutuan bahawa mahkamah itu berhasrat untuk menetapkan tarikh pendengaran penuh rayuan terbabit seawal bulan Mac ini.
Muhammad Shafee berkata, beliau memaklumkan bahawa ia tidak mungkin bagi pihaknya kerana ia hanya kurang daripada dua bulan selepas mahkamah rayuan memberikan keputusan.
Katanya pihak-pihak belum lagi menerima rekod rayuan dan mengambil maklum bahawa ia terdiri daripada dokumen yang sangat banyak dengan mengambil kira rekod daripada mahkamah tinggi ke mahkamah rayuan sahaja terdiri daripada 121 ikatan dokumen.
Pada 8 Disember lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib selepas didapati bersalah atas tujuh pertuduhan membabitkan penyelewengan dana SRC International.
Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam rayuan kes penyelewengan dana tersebut atas alasan tiada keadaan istimewa yang membolehkan keterangan baharu itu diterima.
Bukti baharu yang cuba dimasukkan dalam rayuan tersebut membabitkan penglibatan bekas Gabenor Bank Negara, Tan Sri Zeti Akhtar yang dikatakan mempunyai bersekongkol dengan Jho Low atau Low Taek Jho bagi memudahkan ahli perniagaan dalam buruan itu untuk menyeleweng dana 1Malaysia Development Berhad (1MDB) dan anak syarikatnya SRC International. – K! ONLINE


Muhyiddin tidak pertahan DUN Bukit Gambir
Oleh MOHD YUNUS YAKKUB

25 Januari 2022, 9:39 pm
SHAH ALAM – Presiden Parti Pribumi Bersatu Malaysia (Bersatu), Tan Sri Muhyiddin Yassin mengumumkan beliau tidak akan mempertahankan kerusi Dewan Undangan Negeri (DUN) Gambir pada Pilihan Raya Negeri (PRN) Johor kali ini.
Muhyiddin berkata, ini berikutan mahu memberikan tumpuan kepada pentadbiran di peringkat pusat dan negeri.
“Saya mungkin tidak akan bertanding, tetapi terserah kepada pimpinan di atas sebab mahu sepenuh masa pada soal yang lebih utama iaitu di peringkat Parlimen, pusat dan juga menguruskan parti.
“Jadi saya hendak beri peluang kepada ramai lagi tokoh-tokoh di Johor terutama untuk kerusi itu dan saya serah kepada mereka nantilah siapa yang hendak mengisi, itu kita akan putuskan kemudian,” katanya selepas mempengerusikan Mesyuarat Bersatu Negeri Johor di sini hari ini.
Beliau yang merupakan Pengerusi Perikatan Nasional memberitahu, Bersatu bersedia menampilkan calon-calon muda dengan gabungan orang lama.
“Memang saya faham bahawa sekarang ini adalah masa anak-anak muda, tetapi gabungan muda, lama dan matang agak wajar, tidak ada satu parti akan letak semua orang muda dan ketepikan orang lama.

“Tetapi, itu belum muktamad di peringkat awal, nanti bila senarai calon itu dikemukakan baik oleh Srikandi, Armada, anak muda dan parti-parti gabungan, saya rasa kita perlu beri perhatian kepada perkara itu, insya-Allah,” tegasnya.
Dalam perkembangan berlainan, Muhyiddin berkata, Pas diyakini akan terus istiqamah bersama PN pada PRN Johor nanti.
“Nampaknya hubungan kerjasama antara parti-parti seperti Pas confirm istikamah dalam PN, Gerakan, parti-parti di Sabah pun begitu juga tiada masalah.
“Paling penting adalah menyusun gerak kerja berdasarkan pengalaman di Melaka dan bagaimana hendak pastikan pengundi-pengundi faham (menyokong),” ujarnya. -K!ONLINE


Lelaki maut, isteri dan dua anak cedera kereta terbabas dalam longkang
Oleh ASLIZA MUSA

25 Januari 2022, 9:27 pm
KAMPAR – Seorang lelaki maut manakala isteri dan dua anaknya cedera setelah kereta dinaiki mereka terlibat nahas di Kilometer 38.3, Jalan Ipoh-Teluk Intan di sini petang tadi.
Kemalangan di hadapan Klinik Kesihatan Jalan Degung itu mengorbankan mangsa di tempat kejadian akibat kecederaan parah di beberapa bahagian badan.
Jurucakap Jabatan Bomba dan Penyelamat Malaysia (JBPM) Perak berkata, anggota dari Balai Bomba dan Penyelamat (BBP) Kampar dihantar ke lokasi kejadian selepas menerima maklumat pada pukul 6.57 petang.
Katanya, kemalangan melibatkan sebuah kereta Proton Saga yang terbabas masuk ke dalam longkang hingga menyebabkan pemandu dan penumpang tercampak keluar dari kenderaan.
“Tiada mangsa yang tersepit dalam nahas itu. Dua kanak-kanak telah dibawa ke Hospital Kampar oleh orang awam sebelum ketibaan bomba.
“Pemandu kereta pula disahkan maut oleh pegawai perubatan manakala isteri mangsa cedera parah,” katanya di sini hari ini.

Menurutnya, mayat mangsa diserahkan kepada pihak polis untuk tindakan lanjut manakala isterinya diberi rawatan awal sebelum dibawa menaiki ambulans untuk rawatan di hospital. – K! ONLINE


PRN Johor: PM hadir perjumpaan UMNO di kediaman MB
Oleh KHAIRUL MOHD. ALI

25 Januari 2022, 9:21 pm
JOHOR BAHRU – Perdana Menteri, Datuk Seri Ismail Sabri Yaakob yang juga merupakan Naib Presiden UMNO turut dilihat hadir ke kediaman rasmi Menteri Besar, Datuk Ir. Hasni Mohammad di Saujana, di sini.
Kunjungan beliau itu bagi menghadiri perjumpaan Presiden UMNO Malaysia, Datuk Seri Dr. Ahmad Zahid Hamidi bersama Biro Politik Badan Perhubungan UMNO Johor.
Kenderaan jenis Audi berwarna hitam yang dipercayai dinaiki Ismail Sabri itu dilihat memasuki pekarangan kediaman berkenaan pada pukul 8.42 malam
Antara figura politik tanah air lain yang turut hadir termasuklah Timbalan Presiden UMNO, Datuk Seri Mohamad Hasan dan Naib Presiden UMNO, Datuk Seri Mohamed Khaled Nordin.
Pada 22 Januari lalu, Sultan Johor, Sultan Ibrahim Sultan Iskandar berkenan menandatangani watikah pembubaran DUN Johor selepas menerima mengadap Menteri Besar, Datuk Ir. Hasni Mohammad.
Kelmarin, Suruhanjaya Pilihan Raya (SPR) dalam satu kenyataan memberitahu pihaknya akan bermesyuarat berkenaan PRN Johor pada 9 Februari depan bagi membincangkan tarikh-tarikh penting berkenaan PRN Johor. – K! ONLINE


Lembu di Indonesia makan kacang buncis
Oleh KOSMO!

25 Januari 2022, 9:00 pm
JAKARTA – Sebuah video tular di media sosial yang memperlihat situasi seekor lembu memakan kacang buncis selepas sayuran itu mengalami kejatuhan harga, lapor laman berita Suara.com hari ini.
Video tersebut dimuat naik ke akaun Instagram bernama @terangmedia.
Menerusi video yang dikongsikan, seekor lembu dirakam sedang memakan kacang buncis yang telah dilonggokkan di hadapannya.
“Kesan kejatuhan harga, daripada dibuang lebih baik beri makan lembu,’’ tulis kapsyen pada video tersebut.
Menurut sumber, harga komoditi sayur-sayuran seperti kacang hijau mengalami penurunan di beberapa wilayah di Indonesia sejak akhir tahun 2021.
Bagaimanapun, rata-rata pengguna di laman sosial memberikan komen yang positif mengenai rakaman tersebut.

“Nah, lebih baik begini daripada membazir,’’ tulis seorang netizen.
“Kalau buang lagi rugi,’’ tulis netizen lain. – Agensi


Polis siasat Fahmi Reza sunting Jata negeri Pahang
25 Januari 2022, 11:20 pm
KUALA LUMPUR – Polis Diraja Malaysia (PDRM) mengesahkan telah memanggil pereka grafik dan aktivis, Fahmi Reza hari ini bagi membantu siasatan berhubung hantarannya di laman Facebook yang menyunting imej seakan jata negeri Pahang dengan perkataan ‘House of Balak’.
Pengarah Jabatan Siasatan Jenayah (JSJ) Bukit Aman, Datuk Seri Abdul Jalil Hassan berkata, hasil siasatan mendapati hantaran tersebut telah dimuat naik pada 3 Januari lepas.
“Unit Siasatan Jenayah Terkelas, Bahagian Pendakwaan/Undang-Undang JSJ telah memanggil individu tersebut dan siasatan berhubung hantaran terbabit sedang dilakukan.
“Siasatan dijalankan mengikut Seksyen 4(1) Akta Hasutan 1948 kerana kecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian,” ujarnya dalam satu kenyataan sebentar tadi.
Tegas beliau, orang ramai dinasihatkan agar menjadi pengguna media sosial yang bijak, berhemah dan tidak menggunakan platform tersebut untuk menyebarkan sebarang maklumat yang boleh mendatangkan kegentaran awam serta menggugat keharmonian negara.
Jelasnya, tindakan tegas tanpa kompromi akan dikenakan terhadap individu yang sengaja menggugat ketenteraman serta keselamatan awam. – K! ONLINE


Tebing runtuh, lima kereta rosak
25 Januari 2022, 10:40 pm
SERDANG – Kejadian tanah runtuh dilaporkan berlaku berdekatan longkang besar menyebabkan lima buah kenderaan rosak teruk di Jalan LP1A/2 Lestari Perdana, dekat sini lewat petang tadi.
Pengarah Bomba Selangor, Norazam Khamis berkata, pihak bomba menerima panggilan kejadian pukul 6.38 petang.
“Seramai enam pegawai dan anggota dari Balai Bomba dan Penyelamat (BBP) Serdang dikejarkan ke lokasi.
“Sebaik tiba di tempat kejadian pukul 6.58 didapati berlaku tanah runtuh dan mendap di kawasan berhampiran longkang menyebabkan lima buah kenderaan mengalami kerosakan,” ujarnya dalam kenyataan sebentar tadi.
Menurutnya, tiada mangsa dilaporkan terlibat dalam kejadian berkenaan.
Katanya, pihak bomba telah menjalankan pemantauan di lokasi bagi memastikan keadaan selamat dan terkawal.

Terdahulu, satu video berdurasi 15 saat tular di media sosial memaparkan dua lelaki yang berada berdekatan tebing longkang berlari menyelamatkan diri sebaik menyedari tebing berkenaan runtuh.
Kelihatan sejumlah buah kenderaan yang diparkir di tepi tebing turut tenggelam bersama runtuhan itu. – K! ONLINE


Thailand tawar suntikan dos keempat di 10 wilayah pelancongan
Oleh KOSMO!

25 Januari 2022, 9:30 pm
BANGKOK – Kerajaan Thailand menawarkan dos keempat vaksin Covid-19 kepada penduduk di wilayah-wilayah yang bergantung kepada sektor pelancongan ketika negara itu bersiap sedia untuk membuka semula sempadannya pada bulan depan, lapor akhbar Bangkok Post semalam.
Menurut Kementerian Kesihatan Awam, vaksin jenis AstraZeneca dan Pfizer sedang ditawarkan di sepuluh buah wilayah kepada penduduk yang telah menerima dos ketiga sekurang-kurangnya tiga bulan yang lalu.
Data rasmi ketika ini menunjukkan lebih daripada 800,000 suntikan telah diberikan yang kebanyakannya, diterima oleh pekerja pusat jagaan kesihatan dan mereka yang berada dalam kumpulan berisiko tinggi.
Rancangan awal adalah untuk menawarkan suntikan keempat hanya kepada kakitangan perubatan dan kumpulan berisiko lain.
Bagaimanapun, timbalan jurucakap kerajaan, Rachada Dhnadirek berkata pada Ahad lalu bahawa Jabatan Kawalan Penyakit mengeluarkan kenyataan untuk memberi dos keempat kepada penduduk di 10 wilayah tersebut.
Empat wilayah yang bergantung kepada pelancongan adalah Phuket, Surat Thani, Krabi dan Phangnga.

Selain itu, enam wilayah dengan tumpuan pelancongan atau kadar jangkitan tinggi adalah Bangkok, Chonburi, Samut Prakan, Nonthaburi, Kanchanaburi dan Pathum Thani.
Sasaran kementerian adalah untuk menyuntik 2.5 juta penduduk di 10 wilayah tersebut sama ada warganegara Thailand atau rakyat asing.
Selain Thailand, Chile dan Israel merupakan antara yang tersenarai dalam memberikan dos keempat kepada penduduknya. – Agensi


PPZ-MAIWP sasar RM852 juta kutipan zakat
Oleh SITI A'ISYAH SUKAIMI

25 Januari 2022, 7:53 pm
PUTRAJAYA – Pusat Pungutan Zakat-Majlis Agama Islam Wilayah Persekutuan (PPZ-MAIWP) menyasarkan kutipan kira-kira RM852 juta zakat keseluruhan untuk tahun ini daripada kira-kira 410,000 pembayar zakat.
Pemangku Ketua Pegawai Eksekutif PPZ-MAIWP, Abdul Hakim Amir Osman berkata, angka sasaran itu merupakan peningkatan sehingga sembilan peratus berdasarkan kesedaran pembayar zakat untuk menunaikan tanggungjawab tersebut.
Menurutnya, bagaimanapun pihaknya akan menilai keadaan ekonomi negara bagi tiga bulan pertama ini sebelum membawa perkara tersebut kepada lembaga pengarah untuk penetapan sasaran baharu.
“Bagi zakat perniagaan pula, kita menyasarkan jumlah kutipan sebanyak RM132 juta daripada kira-kira 6,000 pembayar zakat. Untuk tahun lalu, PPZ-MAIWP telah mengutip zakat perniagaan sebanyak RM123,087,685.60 daripada 5,326 pembayar.
“Jumlah tersebut meningkat 16 peratus berbanding seramai 4,583 pembayar zakat pada tahun 2020,” katanya kepada pemberita pada Majlis Zakat Korporat 2022 di sini hari ini.
Terdahulu, Menteri di Jabatan Perdana Menteri (Hal Ehwal Agama), Idris Ahmad menyaksikan penyerahan zakat perniagaan berjumlah RM7,929,492.12 daripada 19 syarikat korporat kepada PPZ-MAIWP.

Dalam pada itu, Abdul Hakim berkata, meskipun tahun 2021 adalah tahun penuh cabaran, masih ramai yang prihatin membela nasib asnaf yang semakin ramai di Wilayah Persekutuan dengan menunaikan zakat.
“Walaupun berdepan situasi sukar pada tahun lalu, masih banyak syarikat korporat tampil menunaikan kewajipan berzakat. Zakat perniagaan yang ditunaikan hari ini pastinya memberi seribu senyuman kepada lebih 216,525 asnaf di Wilayah Persekutuan,” katanya. – K! ONLINE


162 kes Omicron dikesan
Oleh SITI A'ISYAH SUKAIMI

25 Januari 2022, 7:58 pm
PUTRAJAYA – Sebanyak 162 kes baharu Variant of Concern (VOC) Omicron telah dilaporkan dari 23 Januari hingga hari ini, menjadikan jumlah kumulatif kes dijangkiti virus SARS-CoV-2 dikategorikan sebagai VOC dan Variant of Interest (VOI) sebanyak 7,056 kes.
Daripada 162 kes tersebut, ia dilaporkan di Selangor (59), Kuala Lumpur (39), Kedah (13), Negeri Sembilan (10), Kelantan (10), Johor (8), Pahang (6), Perak (5), Pulau Pinang (4), Melaka (2), Perlis (2), Sabah (2), Terengganu (1) dan Putrajaya (1).
Ketua Pengarah Kesihatan, Tan Sri Dr. Noor Hisham Abdullah berkata, Institute of Medical Research (IMR) mengenal pasti 89 kes, Faculty of Medicine University of Malaya (FOM-UM) dengan 71 kes manakala, Malaysia Genome and Vaccine Institute (MGI) pula mengesan dua kes.
“Daripada jumlah 7,056 kes tersebut, 7,036 kes adalah VOC manakala 20 kes adalah VOI. Secara keseluruhan sehingga kini, bagi VOC terdapat 6,188 kes varian Delta, 601 kes varian Omicron, 233 kes varian Beta dan 14 kes varian Alpha.
“Bagi kes-kes VOI, terdapat 13 kes varian Theta, empat kes varian Kappa tiga kes varian Eta,” katanya dalam satu kenyataan di sini hari ini. – K! ONLINE


Saya yang tulis semua lagu saya – Taylor Swift
Oleh MOHD. HAIKAL ISA

25 Januari 2022, 7:58 pm
KOMEN melulu, she doesn’t write her own songs (dia tak tulis lagunya sendiri) merujuk kepada Taylor Swift dari bibir penyanyi Damon Albarn sepertinya menempah nahas sendiri.
Tidak berdiam, Taylor atau nama sebenarnya, Taylor Alison Swift menerusi Twitter,  berang dan menegaskan semua lagu yang dirakamkan selama ini merupakan hasil ciptaan sendiri.
“Saya merupakan peminat anda sampailah berita tersebut sampai ke pihak saya. Saya tulis sendiri semua lagu saya.
“Komen anda benar-benar tidak betul dan sangat merosakkan. Anda tak perlu untuk menggemari lagu-lagu saya tapi sungguh biadab apabila memburukkan nama saya dengan mengatakan saya tak tulis lagu sendiri,” ciap pelantun lagu Cardigan itu.
Taylor, 32, menyambung luahan rasa tidak puas hati dengan ciapan sarkasitik berbunyi: “Untuk pengetahuan anda, saya tulis ciapan ini sendiri kalau itu membuatkan anda tertanya-tanya.”
Bagaimanapun, Damon yang juga merupakan anggota kumpulan Gorillaz tetap mempertahankan diri, sekali gus menyalahkan media bahawa kenyataannya semasa temu bual bersama Los Angeles Times telah disalah tafsir.

“Saya setuju dengan anda. Saya berbicara tentang penulisan lagu dan malangnya, bahagian yang tidak sepatutnya telah digunakan untuk tujuan clickbait (tajuk untuk memancing perhatian pembaca).
“Saya minta maaf sangat-sangat. Menafikan bakat penulisan lagu anda adalah perkara yang tidak tergamak saya nak sentuh. Saya harap anda mengerti,” ciap Damon cuba menjernihkan keadaan.
Terdahulu, Damon memaklumkan kepada akhbar Los Angeles Times bahawa Billie Eilish seorang artis hebat, sebaliknya perkara tersebut tiada pada diri Taylor.
Damon dengan berani menyifatkan penyanyi popular global itu sebagai artis yang tidak menulis sendiri lagu nyanyiannya. – K! ONLINE


3,559 kes sembuh Covid-19 hari ini
Oleh SITI A'ISYAH SUKAIMI

25 Januari 2022, 7:44 pm
PUTRAJAYA – Sebanyak 3,559 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,762,608 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 4,066 kes termasuk 442 kes import, dengan jumlah keseluruhan kes positif Covid-19 sebanyak 2,840,225 kes.
“Daripada jumlah kes hari ini, sebanyak 50 kes (1.2 peratus) adalah kategori tiga, empat dan lima serta 4,016 kes (98.8 peratus) kategori satu dan dua.
“Terdapat 13 kluster baharu dikenal pasti hari ini dengan jumlah kluster tamat sebanyak 6,084 kluster serta 244 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 131 kes sedang dirawat di Unit Rawatan Rapi dan 65 kes memerlukan bantuan pernafasan. – K! ONLINE


Lapan negeri diramal alami ribut petir
Oleh ZULKIFLI MANZOR

25 Januari 2022, 7:33 pm
PETALING JAYA – Amaran ribut petir, hujan lebat dan angin kencang dikeluarkan di beberapa kawasan di lapan negeri malam ini.
Jabatan Meteorologi Malaysia (MetMalaysia) berkata, negeri terbabit adalah Kedah, Pulau Pinang, Perak, Selangor, Negeri Sembilan, Melaka, Sarawak dan Sabah.
“Kedah di Kulim dan Bandar Baharu, Pulau Pinang (Seberang Perai Utara, Seberang Perai Tengah dan Seberang Perai Selatan), Perak (Kerian, Larut, Matang Dan Selama, Hilir Perak, Batang Padang serta Muallim).
“Selangor di Sabak Bernam, Kuala Selangor, Hulu Selangor, Klang, Gombak, Petaling dan Kuala Langat; Negeri Sembilan di Port Dickson dan (seluruh) Melaka.
“Sarawak di Sri Aman dan Kapit (Song, Kapit dan Bukit Mabong), manakala Sabah di Pedalaman (Keningau dan Tambunan),” kata kenyataan itu hari ini.
Menurut MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – K! ONLINE


Keadaan kesihatan Tun Mahathir bertambah baik
Oleh ZULKIFLI MANZOR

25 Januari 2022, 7:22 pm
PETALING JAYA – Keadaan kesihatan bekas Perdana Menteri, Tun Dr. Mahathir Mohamad bertambah baik hari ini.
Anaknya, Datin Marina Mahathir dalam satu kenyataan akhbar berkata, selera makan Mahathir juga bertambah baik.
Jelas beliau, mantan Perdana Menteri itu malah sempat berseloroh dengan ahli keluarga yang berada di sisi beliau di Institut Jantung Negara (IJN).
“Tun Dr. Mahathir juga diberitahu mengenai ucapan selamat yang disampaikan oleh begitu ramai pihak termasuk pemimpin-pemimpin negara asing serta orang ramai.
“Tun Dr. Mahathir berserta keluarga berasa terharu dan mengucapkan terima kasih kepada semua yang mendoakan agar beliau segera pulih,” katanya.
Marina berkata, Mahathir juga memohon agar orang ramai tidak terlalu bimbang mengenai keadaan kesihatannya.

Jelas beliau, bapanya akan terus mendapat rawatan di lJN di bawah pengawasan pakar tempatan.
“Buat masa ini IJN masih tidak membenarkan pelawat selain daripada keluarga terdekat,” katanya. – K! ONLINE


Letusan di Tonga 100 kali ganda lebih kuat daripada bom atom
Oleh KOSMO!

25 Januari 2022, 8:30 pm
NUKUALOFA, Tonga – Pentadbiran Aeronautik dan Angkasa Lepas Kebangsaan (NASA) melaporkan bahawa letusan gunung berapi di Tonga menyamai letupan 30 juta tan TNT atau 100 kali ganda lebih kuat daripada bom atom yang digugurkan di Hiroshima, lapor laman berita Wion News semalam.
Apabila gunung berapi bawah laut di Pasifik Selatan, Hunga Tonga-Hunga Ha’apai meletus pada 15 Januari lalu, ia menghamburkan serpihan setinggi lebih 40 kilometer ke udara.
Letusan itu mencetuskan gempa bumi kuat berukuran 7.4 pada skala Richter yang mengakibatkan tsunami menghentam negara kepulauan itu di samping menutupinya dengan abu sekali gus menyebabkan Tonga terputus hubungan dengan dunia luar.
Letusan Hunga Tonga-Hunga Ha’apai mengakibatkan negara dengan sekitar 100,000 penduduk itu diliputi lapisan abu toksik yang meracuni air minuman, memusnahkan tanaman dan memusnahkan sama sekali dua perkampungan.
Menurut satelit Pemerhatian Bumi NASA, letusan itu juga menjana kuasa menyamai antara 5 hingga 30 megaton ( 5 juta hingga 30 juta tan) TNT. Sebagai perbandingan, bom atom yang meratakan Hiroshima pada Ogos 1945 menjana kuasa letupan sekitar 15 kiloton (15,000 tan) TNT.
Ukuran radar yang dilakukan sebelum dan selepas letusan kuat pada bulan lalu itu mendapati bahawa sebahagian kecil daripada dua pulau Tonga iaitu Hunga Tonga dan  Hunga Ha’apai masih berada di atas gunung berapi itu.

Gunung St. Helens meletus dengan mengeluarkan kuasa 24 megaton pada 1980, manakala Krakatoa menghamburkan kuasa letusan 200 megaton pada 1883, demikian menurut saintis-saintis. – Agensi


Rakyat New Zealand buat pembelian panik tisu tandas
Oleh KOSMO!

25 Januari 2022, 8:00 pm
WELLINGTON, New Zealand – Pasar raya-pasar raaya  di New Zealand dikhuatiri akan berdepan kekurangan bekalan tisu tandas dalam masa seminggu, lapor akhbar Daily Mail semalam.
Ini berikutan pembelian panik yang dilakukan oleh  penduduknya selepas Perdana Menteri, Jacinda Ardern mengumumkan sekatan terbaharu Covid-19 bagi membendung penularan varian Omicron.
Bagaimanapun, Ardern menegaskan bahawa sekatan baharu itu bukanlah perintah berkurung kerana premis-premis perniagaan masih dibuka seperti biasa dan tiada sebarang pembatasan dalam perjalanan di seluruh negara.
Justeru, beliau menggesa rakyat New Zealand untuk tidak membuat pembelian panik dan  bertenang selepas rakaman video menunjukkan rak-rak barang keperluan asas terutamanya tisu tandas di pasar raya didapati kosong.
Rakaman yang disiarkan di media sosial itu menunjukkan sebahagian besar rak menempatkan  tisu tandas didapati kosong di pasar raya-pasar raya  di Mount Eden, Auckland, dan Warkworth, sejak Ahad lalu.
Rangkaian pasar raya New Zealand, Countdown mengesahkan bahawa tisu tandas dan makanan kucing adalah antara barangan yang paling banyak dibeli pada hujung minggu lalu.

Serbuan oleh pembeli turut memaksa pihak pengurusan pasar raya meletakkan had ke atas barangan penting dalam usaha untuk menghentikan pembelian panik.
Pakar rantaian bekalan Universiti Auckland, David Robb memberi amaran bahawa tisu tandas akan kehabisan di pasar raya di seluruh New Zealand dalam masa seminggu jika masalah itu  tidak diatasi segera.
Pengurus Besar Hal Ehwal Korporat Countdown, Kiri Hannifin mengakui terdapat peningkatan dalam penjualan tisu tanda beberapa jam selepas kerajaan mengumumkan sekatan baharu.
“Kami memahami asas pembelian secara pukal yang dilakukan oleh pelanggan sebagai persediaan untuk menghadapi sebarang kemungkinan.
“Namun begitu, kami mohon agar pelanggan tidak bertindak keterlaluan dan jangan bersikap pentingkan diri sendiri,” tegasnya. – Agensi


Masuk politik bukan kerana kuasa – Afdlin Shauki
Oleh NOR AZIAH MAT NOH

25 Januari 2022, 8:35 pm
PETALING JAYA – Pelakon dan penerbit terkenal, Datuk Afdlin Shauki menasihatkan rakan selebriti yang berhasrat untuk menceburi arena politik supaya mempunyai niat yang betul serta tidak bertuhankan kuasa semata-mata.
“Saya sokong mana-mana selebriti yang ingin memasuki gelanggang politik tidak kira parti asalkan niatnya betul untuk membantu rakyat, bukan kerana kuasa.
“Kita kena tanam niat untuk menyelesaikan masalah orang lain dan harapan saya agar mereka menjadi suara untuk orang seni dalam politik kerana golongan artis lebih memahami apa yang berlaku,” katanya selepas tayangan perdana filem The Assistant hari ini di GSC, The Starling Mall.
Mengulas mengenai kejayaan Datuk Dira Abu Zahar yang baru-baru ini menang Pilihan Raya Negeri (PRN)) Melaka bagi Dewan Undangan Negeri (DUN) Rim, Afdlin menjelaskan, itu merupakan satu perkara yang baik untuk menggiatkan lebih ramai lagi selebriti menceburi dunia politik.
“Dira telah membuktikan bahawa wanita juga boleh mempunyai jawatan yang tinggi sekali gus menjaga institusi di negara kita dan itu satu perkara yang amat bagus,” jelas pelakon berusia 51 tahun itu.
Tambah pelakon Papadom itu lagi, berstatus ahli Parti Keadilan Rakyat (PKR) tidak bermakna dirinya menolak jika diberikan peluang untuk menggalas tanggungjawab lebih besar di dalam parti tersebut.

“Ada ura-ura mengatakan saya akan dicalonkan jawatan yang lebih tinggi namun saya tidak boleh mengulas lanjut kerana perkara itu belum pasti.
“Namun, saya tidak menolak jika ada cadangan seperti itu pada masa hadapan tetapi jika terdapat calon yang lebih baik, saya akan sokong asalkan melibatkan perjuangan untuk rakyat,” ujarnya. – K! ONLINE


Dua CEO syarikat ditahan berhubung kes penyelewengan projek kapal LCS
Oleh EDDY AQMAL MOHAMED HAMIDI

25 Januari 2022, 8:18 pm
PUTRAJAYA – Suruhanjaya Pencegahan Rasuah Malaysia (SPRM) telah menemui satu petunjuk baharu dalam siasatan ke atas kontrak perolehan enam buah kapal Littoral Combat Ship (LCS) yang dilaksanakan oleh Boustead Naval Shipyard.
Menurut sumber, susulan penemuan petunjuk baharu itu, seramai dua individu yang merupakan ketua pegawai eksekutif (CEO) syarikat yang terlibat dalam projek tersebut telah ditahan oleh SPRM.
“Kedua-dua suspek yang berusia 79 dan 49 tahun itu ditahan bagi membantu siasatan selepas hadir ke Ibu Pejabat SPRM untuk memberikan keterangan petang semalam.
“Kedua-dua mereka ditahan kerana disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara malah salah seorang daripada mereka turut disyaki menerima rasuah daripada sub-kontraktor yang dilantik bagi mengendalikan projek tersebut,” katanya hari ini.
Mengulas lanjut, beliau berkata, siasatan berhubung tangkapan tersebut dibuat mengikut Seksyen 16 Akta SPRM 2009 dan Seksyen 409 Kanun Keseksaan.
Terdahulu, satu laporan telah diterima oleh SPRM berhubung satu projek pembinaan enam buah kapal LCS oleh Boustead Naval Shipyard Sdn. Bhd. (BNS) susulan kegagalan pihak berkenaan menyerahkan kapal tersebut mengikut tempoh ditetapkan.

Mengikut kontrak asal yang ditandatangani pada 2014, Tentera Laut Diraja Malaysia sepatutnya menerima LCS pertama pada April 2019 setelah membuat bayaran sebanyak RM6 bilion.- K! ONLINE


Lapangan Terbang Pangkor beroperasi semula
Oleh SHAMSUL KAMAL AMARUDIN

25 Januari 2022, 7:18 pm
LUMUT – Selepas kira-kira lapan tahun tidak digunakan, Lapangan Terbang Pangkor kembali beroperasi menerusi penerbangan komersial tempatan terbaharu, SKS Airways Sdn. Bhd. (SKS Airways).
Syarikat itu melakukan penerbangan rasmi hari ini dan menjadi syarikat komersial tunggal yang menerbangkan pelancong dari Lapangan Terbang Sultan Abdul Aziz Shah (LTSAAS) di Subang, Selangor ke pulau peranginan itu setiap hari
Menteri Besar, Datuk Seri Saarani Mohamad, yakin penerbangan itu mampu melonjakkan lagi sektor pelancongan di pulau bebas cukai tersebut.
“Penerbangan ini hanya mengambil masa 45 minit sekali gus dapat menjimatkan kira-kira tiga jam perjalanan menggunakan jalan darat dan tidak perlu berbaris panjang di jeti,” katanya pada sidang akhbar selepas melancarkan penerbangan tersebut di Lapangan Terbang Pangkor hari ini.
Sebelum ini, sebuah syarikat penerbangan tempatan pernah mengendalikan penerbangan terus dari LTSAAS ke pulau itu, bagaimanapun terpaksa menghentikan operasinya apabila kurang mendapat sambutan.
Bermula Februari 2014 lapangan terbang ini dihentikan operasi berikutan tiada penerbangan.

Menurut Saarani, kerajaan negeri akan berusaha memastikan kegagalan penerbangan sebelum ini tidak berulang termasuk meminta Tourism Perak melakukan promosi lebih agresif mengenai Pulau Pangkor.
Saarani memberitahu beberapa kemudahan awam seperti tandas dan surau juga telah siap dibina di Pantai Teluk Nipah serta tambahan ruang menunggu di Jeti Pulau Pangkor.
Menurut beliau, kemudahan terbaharu yang dalam pembinaan pula ialah Bazar Perniagaan di Teluk Nipah serta Arena Square dan restoran terapung di Teluk Baharu.
“Sejak Oktober lalu kehadiran pengunjung ke sini juga meningkat iaitu seramai 134,808 bulan lalu berbanding 95,514 pelancong pada November lalu iaitu hampir 60 peratus,” ujarnya. – K! ONLINE


Lelaki suntik otot punggung meninggal dunia dalam hotel
Oleh ASLIZA MUSA

25 Januari 2022, 7:12 pm
TELUK INTAN – Seorang lelaki yang baru selesai mendapatkan suntikan membesarkan otot punggung ditemukan meninggal dunia dalam bilik di sebuah hotel, di sini semalam.
Ketua Polis Daerah Hilir Perak, Asisten Komisioner Ahmad Adnan Basri berkata, lelaki berusia 31 tahun itu ditemukan terbaring di atas katil dan tidak bernafas oleh rakannya sekitar pukul 3 petang.
Katanya, berdasarkan maklumat awal, si mati yang berperwatakan lembut itu datang ke hotel tersebut pada pukul 9 pagi bersama rakan lelakinya bagi mendapatkan suntikan membesarkan otot punggung.
“Suntikan itu dilakukan seorang wanita yang juga peniaga kosmetik dari Melaka dengan kos satu suntikan berjumlah RM500.
“Selesai suntikan sekitar pukul 12 tengah hari, si mati meminta izin untuk berehat di dalam bilik kerana merasa penat sambil ditemani rakannya manakala wanita itu pula telah mendaftar keluar hotel untuk pulang ke Melaka,” katanya di sini hari ini.
Menurut beliau, keadaan si mati yang tidak bernafas itu disedari rakannya sebelum menghubungi wanita terbabit yang datang semula ke hotel berkenaan dan mendapati lelaki itu sudah tidak bergerak.

Katanya, polis yang dimaklumkan kejadian itu segera ke hotel berkenaan dan menjumpai si mati terbaring di atas katil dengan memakai baju dan tuala serta bertutup dengan selimut.
“Kematian si mati disahkan oleh pegawai kesihatan yang hadir bersama ambulans dan mayat lelaki itu dihantar ke Jabatan Forensik Hospital Teluk Intan untuk bedah siasat.
“Hasil bedah siasat mendapati punca kematian disebabkan paru-paru bengkak dan berair. Setakat ini, doktor tidak dapat mengaitkan punca kematian akibat suntikan yang diambil si mati,” katanya.
Tambahnya, tiada unsur jenayah dikesan dalam kejadian itu dan siasatan kes dijalankan di bawah Laporan Mati Mengejut (SDR). – K! ONLINE


Lelaki solat di tengah jalan raya
Oleh KOSMO!

25 Januari 2022, 7:00 pm
JAKARTA – Tindakan seorang lelaki mengerjakan ‘solat’ di tengah jalan di Jalan Raya Ahmad Yani, Kota Sukabumi telah menimbulkan kesesakan lalu lintas yang teruk, lapor portal berita Suara.com semalam.
Aksi lelaki yang dipercayai mengalami masalah mental itu dirakam oleh pengguna  jalan raya dan tular di media sosial.
Menerusi paparan video berdurasi 25 saat itu, lelaki itu dilihat melakukan gerakan solat seperti rukuk, takbiratul ihram dan sujud.
“Dia mungkin alami masalah mental tetapi gerakan solatnya tepat malah, dia menghadap kiblat yang betul.
“Lelaki itu berdiri di tengah jalan raya selama setengah jam sebelum ditenangkan oleh Jabatan Masyarakat Kota Sukabumi yang menariknya ke tepi,” kata perakam video, Wahyudin. – Agensi


Gempur ‘port’ dadah jumpa senapang
Oleh NOR AINNA HAMZAH

25 Januari 2022, 6:40 pm
JEMPOL – Operasi Tapis Khas yang dijalankan bagi mengesan penagih dadah di sekitar daerah ini selama tiga hari sejak 21 Januari lalu membawa kepada penemuan dua laras senapang buatan sendiri.
Ketua Polis Daerah Jempol, Superintendan Hoo Chang Hook berkata, serbuan pertama dilakukan di rumah kakitangan kilang getah Felda Serting Hilir Tengah di sini pada pukul 11.40 malam, 22 Januari lalu.
Menurutnya, pemeriksaan ke atas suspek berusia 30 tahun yang berada di ruang tamu menemui selaras senapang angin dan 27 biji bebola besi.
“Hasil soal siasat, suspek mendakwa dia membuat sendiri senjata itu dan mempelajarinya melalui laman YouTube. Suspek menggunakan barang-barang terpakai seperti batang besi, pam tayar, kayu dan bebola besi yang dijadikan peluru.
“Suspek menggunakan senapang itu untuk memburu ayam hutan sejak enam bulan lepas,” katanya pada satu sidang akhbar di Ibu Pejabat Polis Daerah (IPD) Jempol di sini hari ini.
Serbuan kedua pula dijalankan di pondok wakaf kubur Felda Palong 9, 10, dan 11 pada pukul 3 pagi, 21 Januari lalu.

Dua lelaki berusia 47 tahun dan 51 tahun ditangkap. Pemeriksaan lanjut membawa kepada penemuan selaras senapang angin dan dadah. Mereka mendakwa senapang itu milik seorang lelaki yang telah melarikan diri ketika dalam serbuan.
Sementara itu, Chang Hook memberitahu, seramai 30 lelaki berusia 19 hingga 54 tahun terdiri daripada pengedar dan penagih ditahan dalam operasi tersebut. – K! ONLINE


Bayaran royalti sikit, Tomok tiada niat buat kecoh
Oleh NUR EMIRA SAIZALI

25 Januari 2022, 7:16 pm
PETALING JAYA – Berasa sedikit ralat terhadap jumlah bayaran royalti yang dirasakan tidak setimpal dengan hasil kerja, penyanyi dan pelakon Tomok menasihatkan anak seni agar memilkiki simpanan dan berhemah dalam berbelanja.
Tomok atau nama sebenarnya Shah Indrawan Ismail, 36, memberitahu jumlah bayaran royalti yang rendah merupakan realiti yang perlu dihadapi oleh penggiat seni tanah air khususnya kepada komposer, penulis lirik dan penyanyi.
“Itulah realiti yang kami sebagai anak seni perlu hadapi walaupun memang tak masuk akal pun jumlahnya.
“Disebabkan hal itu, saya sentiasa mengingatkan diri sendiri agar sentiasa membuat simpanan dan tidak membazir untuk perkara lain,” katanya kepada Kosmo! Online pada sidang akhbar virtual drama Tumpang Lalu Bang hari ini.
Tiada niat untuk membuat kecoh atau menularkan isu tersebut, anggota kumpulan New Boyz itu menjelaskan perkongsiannya dalam satu hantaran Instagram baru-baru ini sebagai peringatan untuk semua pihak khususnya penggiat seni tanah air.
Katanya, kehidupan sebagai seorang penggiat seni juga tidak semuanya indah seperti yang dipaparkan kepada umum.

“Bukan semua yang indah dalam industri seni ini, sebenarnya ada sahaja waktu kehidupan yang sukar.
“Tidak terlintas pun dalam hati nak buat kecoh atau viralkan isu tersebut tetapi itulah realiti yang saya perlu beritahu kepada semua,” katanya lagi.
Dalam pada itu, bekas peserta program One In a Million itu turut menasihatkan agar semua anak seni sentiasa beringat dalam berbelanja.
“Nasihat saya, perlu simpan duit. Saya juga pernah berseronok satu ketika dulu tetapi perlu tahu bila waktu yang seharusnya menarik ‘hand break’ (tidak membazir),” ujarnya.
Terdahulu, pada 12 Januari lalu, Tomok memuat naik sekeping foto memaparkan penyata bank bayaran royalti sebagai seorang komposer yang diterimanya iaitu berjumlah RM19.60 bagi tahun 2013 sehingga 2020.
“Pahit untuk ditelan tetapi tidak mengapa, terus pandang ke depan,” tulisnya. – K! ONLINE


Malaysia sedia pindah kedutaan ke Nusantara
Oleh AMREE AHMAD

25 Januari 2022, 6:35 pm
SEPANG – Menteri Luar, Datuk Saifuddin Abdullah memberi bayangan awal kemungkinan besar Malaysia bersedia memindahkan bangunan kedutaan besarnya di Jakarta ke Nusantara.
Meskipun begitu ujarnya, perkara berkenaan belum lagi dibincangkan secara terperinci di peringkat Wisma Putra kerana ada tempoh masa yang cukup lama diberikan oleh Indonesia.
“Secara kebiasaan, kita (Kementerian Luar) harus mengikut peredaran masa dan setempat, maka kalau mereka (Indonesia) sudah pindah ibu negara, kita pun harus ikut pindah,” katanya ketika mengulas laporan media semalam yang menyatakan canseri Malaysia di Jakarta perlu berpindah ke Nusantara paling lewat 2034.
Ia susulan nota rasmi Kementerian Luar Indonesia minggu lalu meminta semua 105 kedutaan asing di Jakarta berpindah selepas pusat pentadbiran baharu Indonesia itu dibuka pada 2024.
Terdahulu, beliau secara simbolik menerima vaksin Covid-19 sumbangan oleh kerajaan Emiriah Arab Bersatu di Lapangan Terbang Antarabangsa Kuala Lumpur (KLIA) di sini hari ini.
Mengulas lebih lanjut, Saifuddin memberi gambaran awal bahawa proses pemindahan canseri Malaysia mungkin perlu mengambil masa sebelum keputusan akhir dapat dimuktamadkan.

“Setakat hari ini, kita (Wisma Putra) belum buat perbincangan secara agak mendalam, namun tunggu masa sesuai nanti akan diumumkan,” jelasnya tanpa menyatakan lebih spesifik.
Ia kemungkinan merujuk proses penilaian hartanah di zon diplomatik baharu di Nusantara sebelum penyaluran peruntukan untuk pembinaan bangunan kedutaan di ibu kota tersebut.
Lokasi baharu yang akan diwartakan sebagai Daerah Khusus Ibu kota dalam Wilayah Kalimantan Timur itu berkeluasan 2,560 kilometer persegi dan terletak 1,930 kilometer dari Jakarta. – K! ONLINE


Malaysia mahu penyelesaian secara aman segera demi rakyat Myanmar
Oleh MOHD. HUSNI MOHD. NOOR

25 Januari 2022, 6:21 pm
PUTRAJAYA – Malaysia menyatakan pendirian agar Utusan Khas Pengerusi ASEAN mengenai Myanmar diberikan akses kepada semua pihak yang berkenaan dalam usaha mencari penyelesaian secara aman demi kepentingan rakyat Myanmar.
Perkara itu dinyatakan Perdana Menteri, Datuk Seri Ismail Sabri Yaakob menerusi sesi persidangan video bersama Perdana Menteri Kemboja Hun Sen, hari ini.
Kementerian Luar menerusi satu kenyataan hari ini berkata, Malaysia pada masa sama menyokong perlantikan Prak Sokhonn sebagai Utusan Khas yang baharu.
Menurutnya, Malaysia juga kekal komited dan menyokong usaha ASEAN ke arah menyediakan bantuan kemanusiaan kepada rakyat Myanmar.
“Perdana Menteri turut mengucapkan tahniah kepada Kemboja setelah mengambil alih Kepengerusian ASEAN 2022 dan berterima kasih kepada Hun Sen kerana berkongsi maklumat terkini di Myanmar.
“Perdana Menteri turut menekankan supaya adanya keperluan meredakan keadaan di Myanmar dan menghentikan keganasan terhadap orang awam.

“Selain itu, dialog politik di antara semua pihak yang berkaitan perlu diadakan demi kepentingan rakyat Myanmar selain menyeru pembebasan segera kesemua tahanan politik tanpa sebarang syarat, termasuk Aung San Suu Kyi dan U Win Myint,” katanya hari ini.
Katanya, Malaysia juga menyatakan pendirian untuk meneruskan bantuan kemanusiaan melalui ASEAN Coordinating Centre for Humanitarian Assistance on disaster management (AHA Centre) dengan sokongan negara-negara Anggota ASEAN dan rakan-rakan luar ASEAN.
Berhubung keputusan ASEAN untuk menjemput wakil bukan politik dari Myanmar untuk menyertai mesyuarat peringkat tertinggi ASEAN, pendirian Malaysia kekal tidak berubah selagi tiada perkembangan nyata dan pelaksanaan sepenuhnya Kemuafakatan Lima Perkara (5PC).
Malah, Perdana Menteri juga menyuarakan pandangan bahawa cadangan langkah-langkah untuk menangani situasi di Myanmar perlu dibincang dan diperhalusi dengan lebih lanjut di peringkat Menteri-menteri Luar Negeri ASEAN dan Pegawai-pegawai Kanan ASEAN. – K! ONLINE


Baru bertunang sudah dapat rantai loket medal
Oleh KOSMO!

25 Januari 2022, 6:49 pm
PETALING JAYA – Seorang wanita disifatkan beruntung kerana menerima seutas rantai emas dengan loket medal pada hari pertunangannya.
Berdasarkan video berdurasi sembilan saat dikongsikan di aplikasi Tiktok, @bie__amd berkata, biasanya orang yang bertunang disarungkan cincin, namun berbeza dengan kawan baiknya yang menerima rantai emas berserta loket berbentuk medal.
Susulan perkongsian itu, rata-rata orang ramai terpegun melihat rantai emas berbentuk medal yang diberikan untuk acara tunang.
“Medal hadiah pertama rentas ke hati anak lelaki gitu,” kata @nursuraya.
“Berapa belas ribu la rantai emas itu,” ujar @Nadia.
“Keluarganya kaya ini, tengok kat tangan pun tahu,” kata @xhanahamzah. – K! ONLINE


SPRM mahu kerjasama semua pihak tambah baik pencegahan rasuah
Oleh MOHD. HUSNI MOHD. NOOR

25 Januari 2022, 6:45 pm
PUTRAJAYA – Suruhanjaya Pencegahan Rasuah Malaysia (SPRM) menyeru semua pihak agar meneruskan jalinan kerjasama bagi menambahbaik usaha pencegahan rasuah di negara ini.
Menerusi satu kenyataan hari ini, SPRM berkata, suruhanjaya itu tertakluk kepada bidang kuasanya sebagai agensi penguat kuasa.
Menurutnya, pihaknya akan mengkaji hasil penemuan Transparency International Malaysia (TI-M) berkaitan skor Indeks Persepsi Rasuah (CPI) 2021 yang dikeluarkan hari ini.
“Kami akan memberi cadangan mengenainya dalam masa terdekat.
“Kami juga akan memberi perhatian serius terhadap keputusan skor dan kedudukan CPI 2021 ini,” katanya.
CPI 2021 menunjukkan skor Malaysia turun daripada 51 ke 48 iaitu penurunan berturut-turut sejak 2019.

Negara pernah menunjukkan peningkatan pada 2019 apabila melonjak ke tangga 51 berbanding kedudukan ke 61 dalam CPI sebelum itu. – K! ONLINE


PRN Johor: UMNO waspada cabaran parti baharu Muda
Oleh MOHAMAD FAIZAL HASHIM

25 Januari 2022, 6:30 pm
JOHOR BAHRU – Keputusan Parti Ikatan Demokratik Malaysia (Muda) untuk membuat penampilan sulung dalam kancah politik pada Pilihan Raya (PRN) Johor nanti mendapat perhatian parti terbesar negara, UMNO.
Setiausaha Agung UMNO, Datuk Seri Ahmad Maslan berkata, kehadiran Muda di PRN ke-15 itu dilihat sebagai cabaran tambahan parti dalam usaha menawan kembali negeri Johor setelah kalah pada Pilihan Raya Umum ke-14 (PRU-14).
Ahmad yang juga Ahli Parlimen Pontian itu turut mengalu-alukan kedatangan Muda pada PRN Johor setelah parti baharu itu sudah diluluskan pendaftarannya.
“Ini negara demokrasi, apabila tiba Pilihan Raya, pasti banyak parti yang nak bertanding. Jadi, tidak ada siapa dapat menghalang mereka daripada berbuat demikian.
“Kita sebagai parti terbesar di Malaysia melihat ini sebagai satu kedinamikan politik yang perlu dihadapi dengan politik matang. Teruskan, kami tidak ada halangan kerana mereka sudah diluluskan.
“Selepas PRU-14, UMNO sudah terbuka dengan kedinamikan politik yang pelbagai. Kita anggap Muda sebagai satu cabaran tambahan kepada strategi kita untuk menghadapi PRN,” katanya selepas menghadiri Mesyuarat bersama setiausaha bahagian di Bangunan UMNO, di sini hari ini.

Mengulas lanjut, Ahmad berkata, UMNO mempunyai strategi tersendiri dalam usaha menarik kira-kira 750,000 pengundi muda dan baharu pada PRN Johor
Beliau berkata, antaranya menerusi program yang dilakukan sayap parti pemuda dan puteri sejak beberapa tahun kebelakangan ini.
Tambahnya, UMNO juga akan menggunakan media sosial untuk mendekati golongan muda seperti yang dilakukan semasa PRN Melaka susulan kekangan tidak dapat berkempen mematuhi prosedur operasi standard (SOP) yang ditetapkan.
“UMNO juga akan menampilkan calon muda yang akan bergandingan dengan calon berpengalaman dan wanita bagi menarik sokongan golongan berkenaan.
“Kita juga harapkan golongan ibu bapa yang merupakan ahli UMNO akan mempengaruhi anak-anak mereka untuk mengundi UMNO,” katanya.-K! ONLINE


SPRM cari Nur Hazirah dan Mohamad Firdaus
Oleh EDDY AQMAL MOHAMED HAMIDI

25 Januari 2022, 5:59 pm
PUTRAJAYA – Suruhanjaya Pencegahan Rasuah Malaysia (SPRM) kini mengesan dua individu bagi membantu siasatan yang sedang dijalankan pihak mereka.
SPRM menerusi satu kenyataan berkata, individu pertama yang sedang dikesan adalah Nur Hazirah Mohamad Yusup, 32, yang alamat terakhirnya di Nombor 38, Persiaran Taman Meru 16, Taman Meru 2C Jelapang, 30020 Ipoh, Perak.
“Individu kedua yang sedang dikesan pula adalah Mohamad Firdaus Ab. Rashid, 40, yang beralamat terakhir di 7251 Pongsu Seribu, 13200 Kepala Batas, Pulau Pinang.
“Sehubungan itu, orang ramai yang mengenali atau mempunyai maklumat berhubung kedua-dua individu yang sedang dikesan ini diminta untuk menghubungi pegawai penyiasat kes, Mohd. Shahril Md. Shariff di talian 04-9761982,” katanya menerusi satu kenyataan hari ini. – K! ONLINE


Syarikat Jepun cipta seluar dalam renda untuk lelaki
Oleh KOSMO!

25 Januari 2022, 5:36 pm
TOKYO – Syarikat pengeluar pakaian dalam Jepun, Wacoal baru-baru ini mengeluarkan koleksi seluar dalam lelaki (boxer) renda yang dikatakan cantik dan berfungsi, lapor laman berita Oddity Central semalam.
Pada November tahun lalu, syarikat itu telah menguji pasaran dengan meletakkan seluar dalam lelaki renda pada platform pengutip dana, Makuake.
Koleksi itu dikatakan mengatasi sasaran pendanaannya sebanyak 300,000 yen (RM11,051) iaitu lebih 1,090 peratus dan memperoleh kira-kira 3.27 juta yen (RM120,459).
Sejak itu, pengeluarannya diteruskan dan kini ia ditawarkan dengan tujuh pilihan warna.
Dalam memastikan produk tersebut mesra maskulin, Wacoal mengubah suai fabriknya supaya ia lebih kuat dan tegang sehingga mempunyai ketahanan sama seperti seluar dalam lelaki yang biasa.
Wacoal menggambarkan bahawa produk itu cantik dan berfungsi bagi memastikan kebolehnafasan yang lebih baik dengan ketelusan bahan untuk meningkatkan aliran udara.

Bahagian hadapannya direka dengan teliti dan kukuh untuk melindungi ‘aset’ lelaki dalam jangka masa yang panjang.
Ia boleh didapati menerusi kedai dalam talian Wacoal dan platform Amazon pada harga 3,960 yen (RM145.87) sepasang.  -AGENSI


[KEMASKINI] Pemandu e-hailing cedera ditikam, samun
25 Januari 2022, 5:46 pm
KUALA LUMPUR – Seorang pemandu e-hailing cedera akibat ditikam dengan pisau oleh seorang penumpang lelaki yang bertindak melakukan samun terhadapnya di tepi Jalan Sentul Pasar, dekat sini semalam.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan berkenaan kejadian itu pada pukul 2.08 petang pada hari yang sama daripada pemandu berkenaan yang mendakwa keretanya telah dilarikan suspek.
“Hasil siasatan mendapati, mangsa yang berumur 47 tahun telah mengambil suspek di Putrajaya.
“Setibanya di tempat kejadian, mangsa memberitahu suspek jumlah tambang yang perlu dibayar, namun lelaki itu meminta nombor akaun milik mangsa kerana mahu membuat pembayaran tambang secara online.
“Semasa mangsa sedang mencari nombor akaun miliknya, secara tiba-tiba suspek bertindak menikam leher mangsa menggunakan objek tajam (pisau) pada bahagian leher,” ujarnya dalam kenyataan hari ini.
Menurutnya, suspek juga bertindak menarik mangsa keluar dari kereta dan melarikan kereta mangsa jenis Proton Saga warna kelabu dan beberapa barangan peribadi miliknya yang tertinggal di dalam kereta tersebut.

Berita berkaitan: Lelaki ditahan tikam pemandu e-hailing
“Mangsa kemudiannya dibantu orang awam yang kebetulan melalui jalan tersebut dan telah dihantar ke Hospital Kuala Lumpur (HKL) dengan menaiki ambulans untuk mendapatkan rawatan,” ujarnya.
Jelas beliau, bertindak atas maklumat, pihak polis telah berjaya memberkas seorang lelaki tempatan berusia 23 tahun kira-kira pukul 12 tengah hari di Kota Damansara, hari ini yang disyaki terlibat dalam kes samun tersebut.
“Kita turut merampas kereta yang telah dilarikan suspek dan beberapa barangan termasuk sebilah pisau dipercayai digunakan untuk mencederakan mangsa semasa kejadian, sebuah beg silang, kunci kereta, lesen memandu, passport serta kad perlantikan anggota Jabatan Sukarelawan Malaysia (Rela) milik mangsa dan beberapa keping kad bank.
Katanya, semakan mendapati suspek tidak mempunyai sebarang rekod kesalahan jenayah lampau dan kes disiasat dibawah Seksyen 394 Kanun Keseksaan. – K! ONLINE


Jet J-16D ancaman baharu Taiwan
Oleh KOSMO!

25 Januari 2022, 6:14 pm
TAIPEI – Kerahan jet J-16D ke zon pertahanan udara Taiwan pada minggu ini menandakan kemunculan pertama pesawat perang baharu berteknologi tinggi China, kata Taipei hari ini yang menambah, senjata gangguan elektronik kapal terbang itu menjadi ancaman baharu terhadap pulau tersebut.
Rakyat Taiwan hidup di bawah ancaman penaklukan berterusan oleh China. Beijing melihat pulau pemerintahan sendiri itu sebagai sebahagian daripada wilayahnya dan akan merampasnya walaupun terpaksa menggunakan kuasa tentera.
Suku terakhir 2021 menyaksikan peningkatan mendadak pencerobohan China ke atas zon identifikasi pengenalan udara Taiwan (ADIZ) dengan pencerobohan terbesar berlaku pada 4 Oktober tahun lalu apabila 56 pesawat perang China memasuki zon tersebut
Kelmarin dan semalam menyaksikan 52 pesawat tentera China memasuki zon berkenaan.
Antara pesawat China itu adalah dua jet J-16D yang menurut Taipei, adalah kali pertama pihaknya melihat pesawat canggih itu beraksi.
Jet baharu itu diperkenalkan pada satu pertunjukan udara di China pada September tahun lalu, demikian menurut media rasmi Global Times.

Jet J-16D dilengkapi dua pod penyesak, dua pod perang elektronik dan dua peluru berpandu.
“Jet ini berupaya memusnahkan radar untuk menjejaskan pertahanan udara musuh. Keupayaan penyesak radarnya juga boleh membuka jalan kepada serangan susulan.
“Pesawat ini menjadi ancaman baharu terhadap sistem pertahanan udara Taiwan,” kata penganalisis pertahanan Taiwan, Shu Hsiao-huang. – AFP


Sharnaaz Ahmad tawar diri jadi hero Vida
Oleh MOHD. HAIKAL ISA

25 Januari 2022, 5:46 pm
PETALING JAYA – Pencarian usahawan kosmetik terkenal Datuk Seri Vida untuk menemukan seorang lelaki impian bagi menyerikan video muzik (MV) single terbaharunya seperti sudah menghampiri jawapan. Jika bukan Aweera, mungkin ‘jodoh MV’ Vida kini beralih kepada pelakon berjambang. Sharnaaz Ahmad.
Hari ini, satu komen yang ditinggalkan Sharnaaz pada hantaran Instagram Vida mencuri perhatian netizen selepas pelakon itu menawarkan diri untuk menjadi hero dalam video muzik (MV) terbaharu Vida.
Dalam hantaran tersebut, Vida atau nama sebenarnya Hasmizah Othman, 51, meminta cadangan netizen membantunya untuk mencari lelaki yang boleh melakonan watak hero dalam MV terbaharunya yang akan datang.
“Peninglah. Tak jumpa lagi hero untuk video muzik saya. Ada cadangan tak? Komen atau sebutkan nama hero yang sesuai,” tulis Vida.
Permintaan ibu kepada Cik B dan juga Kacak itu sekali gus menarik perhatian Sharnaaz apabila meninggalkan komen menawarkan dirinya untuk menjadi hero dalam MV tersebut.
“Jangan sampai aku try (cuba). Haaa jaga,” komen Sharnaaz.

Komen yang ditinggalkan Sharnaaz atau mesra disapa Mamu itu kemudiannya mendapat responds daripada Vida apabila sedia menerima pelakon tersebut jika tidak keberatan.
“Onz tak onz Mamu,” balas Vida.
Dalam komen berbeza, Sharnaaz juga mengatakan bahawa dirinya bersedia untuk menyahut cabaran berlakon dalam MV tersebut dan tidak kisah jika terpaksa menempuh cabaran termasuk perlu dilanggar lori.
“Jangan kata tempuh, kena langgar lori pun boleh. Cuma nak tahu ‘ehek ehek’ tu kena buat apa?” usik Sharnaaz.
Menerusi video yang dikongsikannya, usahawan kontroversi itu turut menyenaraikan beberapa ciri lelaki yang dicari untuk berlakon bersamanya dalam MV itu nanti.
“Saya mahu yang bujang, tidak ada tunang, tiada isteri dan solo. Bagilah cadangan hero untuk MV saya.
“Saya mahu yang sado (berotot) dan sesuai dengan saya,” katanya.
Terdahulu, Vida pernah menyuarakan hasrat apabila teringin untuk bekerjasama dengan penyanyi Aweera kerana terlalu meminati finalis Gegar Vaganza musim kelapan (GV8) itu.
Kata Aweera, tidak menjadi masalah baginya menceburi bidang lakonan atau berlakon dalam video muzik namun menyedari dirinya bukanlah seorang pelakon yang baik. – K! ONLINE


Tiga lagi kluster pendidikan di Kedah
Oleh NUR SYAZWANA MANSOR

25 Januari 2022, 5:29 pm
ALOR SETAR – Tiga lagi kluster Covid-19 baharu membabitkan institusi pendidikan direkodkan pada semalam dan hari ini.
Pengarah Kesihatan Negeri Kedah, Dr. Othman Warijo berkata, sebanyak dua kluster baharu direkodkan semalam dan satu lagi direkodkan hari ini.
Kata beliau, dua kluster yang direkodkan semalam ialah Kluster Dah Jalan Stadium di Sekolah Menengah Kebangsaan (SMK) Syed Mohamed Al-Bukhary di sini dan Kluster Dah Batu 16 di Sekolah Menengah Agama (SMA) Taufiqiah Khairiah Al-Halimiah (Pondok Pak Ya), Yan dekat sini.
“Kluster Dah Jalan Stadium merekodkan sebanyak 56 kes positif Covid-19 manakala Kluster Dah Batu 16 merekodkan 19 kes positif Covid-19.
“Terdapat satu lagi kluster pendidikan baharu yang diisytiharkan iaitu Kluster Dah Bunga Junjong di Kolej Vokasional Kulim dengan bilangan 40 kes positif Covid-19,” katanya ketika dihubungi di sini hari ini.
Tambahnya, sebanyak 13 kluster institusi pendidikan dicatatkan di negeri ini setakat ini. – K! ONLINE


Anak tikus jadi snek makan petang
Oleh KOSMO!

25 Januari 2022, 6:00 pm
JAKARTA – Sebuah video yang memaparkan seorang lelaki menjadikan beberapa anak tikus sebagai ‘snek’ makan petang tular di media sosial Indonesia, lapor Suara.com semalam.

Rakaman yang dimuat naik di laman Instagram @terangmedia itu menunjukkan lokasi seperti di sebuah kedai kopi.
Kelihatan di atas meja secawan kopi dan piring berisi beberapa ekor anak tikus yang tidak berbulu.
Aksi seorang lelaki menjadikan anak tikus (dalam bulatan) sebagai snek makan petang bersama air kopi. – Instagram

Tidak lama selepas itu, lelaki tersebut dengan bersahaja mempamerkan aksinya memakan anak tikus berkenaan.
Perbuatan menggelikan itu mengundang pelbagai reaksi netizen yang mengecam tindakan memakan anak tikus tersebut.
“Inilah punca mengapa dunia semakin banyak penyakit berjangkit,” tulis seorang pengguna media sosial.

“Katanya ini ubat lelah tapi saya rasa ia hanya menambah penyakit dan bukan membaikkan kesihatan,” komen seorang lagi.
Bagi masyarakat Jawa, amalan memakan anak tikus adalah perkara biasa dan dikenali sebagai ‘Nguntal Cindil’.
Anak-anak tikus ini tidak akan dikunyah sebaliknya diletakkan di dalam mulut dan ditelan masuk ke dalam perut dengan tegukan air.
Masyarakat tersebut percaya amalan menelan anak tikus adalah satu teknik perubatan tradisional bagi merawat penyakit lelah atau asma. – Agensi


Lelaki berlagak samseng lepas gagal potong barisan
Oleh NIA AMIRA NAJWA AZMI

25 Januari 2022, 5:40 pm
PETALING JAYA – Seorang lelaki bertindak ala samseng selepas dikatakan tidak berpuas hati setelah gagal memotong barisan sebelum mengekori kenderaan yang tidak memberikannya laluan di lorong berkenaan.
Berdasarkan video berdurasi dua minit 19 saat dikongsikan di Twitter, @vicenzolorenzo menunjukkan satu rakaman kamera papan pemuka (dashcam) memaparkan kereta jenis Proton Perdana cuba menyelit masuk ke lorong kenderaan lain semasa lampu isyarat berwarna merah.
“Sudahlah mahu potong barisan di lampu isyarat, lepas itu halang kereta orang sesuka hati seperti mahu bergaduh,” katanya.
Pemandu kenderaan itu bagaimanapun tidak memberi peluang menyebabkan lelaki tersebut terpaksa ke tepi sedikit sebelum berjaya memasuki laluan kenaan.
Lelaki tersebut kemudian, mengekori mangsa yang ketika itu mahu menghantar rakannya pulang di sebuah kawasan perumahan dan berhenti di hadapan kereta mangsa.
Walau bagaimanapun, lelaki itu melarikan diri selepas mengetahui mangsa akan ke balai polis .

Susulan perkongsian itu, pengguna media sosial berasa marah dengan tindakan lelaki tersebut.
“Kadang-kadang orang macam ini mempunyai tekanan hidup atau guna jalan raya untuk tunjuk hebat sebab kehidupan sebenar yang tak semenggah,” ujar @aiwawa_.
“Dah buat salah mengaku je la nanti tak pasal-pasal masuk penjara,” jelas @zid2442. – K! ONLINE


Malaysia terima sejuta dos vaksin sumbangan kerajaan UAE
Oleh AMREE AHMAD

25 Januari 2022, 5:55 pm
SEPANG – Kerajaan Malaysia bakal menerima sejumlah sejuta dos vaksin Covid-19 jenis Sinopharm sumbangan kerajaan Emiriah Arab Bersatu (UAE) dalam dua fasa penghantaran.
Fasa pertama yang diserahkan pada hari ini melibatkan sebanyak 500,000 dos manakala untuk baki berikutnya pula akan dihantar negara berkenaan dalam masa dua minggu lagi.
Sumbangan tersebut diterima Menteri Luar, Datuk Saifuddin Abdullah dalam acara gimik ringkas penyerahan di Lapangan Terbang Antarabangsa Kuala Lumpur (KLIA) di sini hari ini.
Ia disampaikan Kuasa Usaha Sementara Kedutaan Besar UAE di Kuala Lumpur, Nouf Ibrahim Ali Rasheed al-Kuwaiti yang mewakili Duta Besar, Khalid Ghanim Mohammad Alghaith.
Vaksin keluaran firma farmaseutikal milik kerajaan China, Institut Produk Biologi di Beijing itu dibawa dengan penerbangan komersial EK 346 pesawat syarikat kebangsaan Emirates.
Bekalan berkenaan selamat tiba di KLIA terus dari Dubai kira-kira pukul 2.30 petang sebelum disambut Saifuddin serta para pegawai kanan Kementerian Luar dan Kementerian Kesihatan.

Turut hadir ialah Timbalan Ketua Setiausaha (Hubungan Dua Hala), Kementerian Luar, Datuk Amran Mohamed Zin dan Timbalan Ketua Setiausaha (Pengurusan), Kementerian Kesihatan, Datuk Harjeet Singh Hardev Singh.
Bercakap pada sidang akhbar, Saifuddin yang mewakili kerajaan Malaysia turut merakamkan penghargaan kepada UAE atas keprihatinan negara itu dalam mengekang wabak Covid-19.
“Saya juga menjunjung kasih kepada Putera Mahkota Emiriah Abu Dhabi, Sheikh Mohamed Zayed Sultan Al-Nahyan atas inisiatif baginda yang menyampaikan bekalan vaksin ini,” jelasnya.
Ini merupakan sumbangan vaksin pertama UAE kepada Malaysia, namun negara Asia Barat tersebut pernah menyampaikan bekalan perubatan khas bagi pengawalan wabak berkenaan. – K! ONLINE


Berjuta-juta orang di Asia Tengah terputus bekalan elektrik
Oleh KOSMO!

25 Januari 2022, 5:25 pm
ALMATY, Kazakhstan – Berjuta-juta orang terputus bekalan elektrik di tiga negara Asia Tengah hari ini susulan insiden yang tidak dinyatakan secara jelas, kata beberapa pegawai di rantau bekas Kesatuan Soviet berkenaan.
Ibu negara Kyrgyzstan dan Uzbekistan di samping hab ekonomi Kazakhstan, Almaty mengalami gangguan bekalan elektrik sekitar waktu makan tengah hari (waktu tempatan) dengan media dan pegawai-pegawai melaporkan, masalah tersebut turut merebak ke beberapa wilayah lain di tiga negara berkenaan.
Kementerian Tenaga Uzbekistan menyatakan dalam satu kenyataan di saluran Telegram rasminya bahawa gangguan elektrik itu berpunca daripada kemalangan pada grid kuasa di Kazakhstan.
“Disebabkan kemalangan pada grid kuasa di Republik  Kazakhstan, berlaku gangguan bekalan elektrik di bandar Almaty, Shymkent, Taras dan rantau Turkestan serta kawasan sekitarnya.
“Grid kuasa Uzbek yang berhubung dengan Grid Kuasa Pusat rosak akibat kemalangan tersebut,” kata kenyataan itu. – AFP


Rocky bantu jejak pemandu hilang
Oleh ASLIZA MUSA

25 Januari 2022, 4:07 pm
GOPENG – Penemuan sebuah kereta berhampiran perkampungan Orang Asli Sungai Kapur, Ulu Geruntum di sini, menimbulkan tanda tanya apabila kenderaan tersebut ditinggalkan dalam keadaan tidak berkunci.
Beberapa barangan peribadi termasuk kad pengenalan, pasport antarabangsa dan telefon bimbit disyaki milik pemilik kereta turut dijumpai dalam kenderaan tersebut.
Bagaimana pun, misteri kereta tersebut terungkai apabila seekor anjing baka German Shepherd bernama Rocky dari Unit Anjing Pengesan (K9) Kontinjen Perak berjaya menemukan pemilik kenderaan itu.
Lelaki berusia 32 tahun itu dijumpai pada pukul 2.30 petang dalam keadaan lemah dan kelaparan di atas bukit berhampiran kawasan perkuburan Orang Asli, semalam.
ROCKY (tengah) anjing baka German Shepherd yang berjaya menemukan pemandu e-hailing yang dilaporkan hilang di perkampungan Orang Asli Sungai Kapur, Ulu Geruntum dekat Gopeng, semalam.
Ketua Polis Daerah Kampar, Superintenden Mohamad Nazri Daud berkata, mangsa yang juga pemandu e-hailing itu dijumpai pada jarak 700 meter dari lokasi kereta Proton Saga miliknya yang ditinggalkan.
“Kita menerima maklumat kejadian itu Ahad lalu pada pukul 10.20 malam daripada tok batin yang curiga apabila melihat kereta tersebut ditinggalkan di kawasan berkenaan sejak petang.

“Semakan ke atas kereta itu mendapati ia milik seorang lelaki beralamat di Ayer Hitam, Pulau Pinang dan pemeriksaan pada nombor chasis didapati tiada apa-apa kesalahan mahupun mangsa juga tidak memiliki rekod jenayah lampau,” katanya di sini hari ini.-K! ONLINE


Kluster pendidikan Melaka : Satu positif Omicron, 261 Covid-19
Oleh DIYANATUL ATIQAH ZAKARYA

25 Januari 2022, 5:05 pm
MELAKA – Kluster pendidikan di negeri ini semakin membimbangkan apabila mencatatkan satu kes varian Omicron, manakala seramai 261 yang lain disahkan positif Covid-19.
Pengarah Kesihatan Melaka, Dr Rusdi Abd. Rahman berkata, kes varian Omicron itu dikesan membabitkan seorang pelajar di sebuah kolej vokasional.
Katanya, lebih membimbangkan, seramai 261 pelajar daripada empat buah institusi pendidikan di negeri turut disahkan positif Covid-19 dalam tempoh tidak sampai sebulan pusat pengajian itu dibuka.
“Bagi saya ini (kluster pendidikan negeri) semakin membimbangkan kerana daripada empat kluster yang tercetus, sebuah kolej telah mencatatkan satu kes varian Omicron.
“Kini kita hanya perlu waspada dan patuhi prosedur operasi standard (SOP) dan sebagainya untuk mengawal penularan varian baharu itu,” katanya pada sidang akhbar selepas melakukan operasi pemantauan Tahun Baharu Cina (Ops TBC 2022) di sini, hari ini.
Mengulas lanjut, beliau berkata, empat institusi terlibat telah diisytiharkan sebagai kluster baharu iaitu Kluster Jalan Kemendor, Kluster Jalan Hang Tuah Jaya 2, Kluster Jalan Telani dan Kluster Jalan Pengkalan Batu.-K! ONLINE


Tujuh rumah musnah terbakar di Chukai
Oleh NIK NUR IZZATUL HAZWANI NIK ADNAN

25 Januari 2022, 3:52 pm
KEMAMAN – Seramai 32 penduduk di Taman Islam Kampung Bakau Tinggi, Chukai disini tinggal sehelai sepinggang selepas tujuh buah rumah yang didiami mereka musnah dalam kebakaran hari ini.
Ketua Balai Bomba dan Penyelamat Kemaman, Mohd. Hasbullah Halipah berkata, kebakaran yang berlaku pada pukul 7.40 pagi tersebut tidak melibatkan sebarang kemalangan jiwa.
“Sepasukan 34 anggota bomba dari Balai Bomba dan Penyelamat Chukai dan Kijal bergegas ke lokasi kejadian sebaik menerima maklumat kebakaran itu pada pukul 7.45 pagi.
“Sewaktu tiba di lokasi kejadian, tiga rumah rumah sedang marak terbakar sebelum merebak ke empat rumah lain tidak lama kemudian,” katanya ketika ditemui Kosmo! di lokasi kejadian di sini hari ini.
Mohd. Hasbullah berkata, keadaan rumah separa kayu dan batu yang terletak berhampiran menyebabkan api merebak dengan cepat.
Beliau berkata, punca kebakaran dan jumlah kerugian masih lagi dalam siasatan. – K! ONLINE


Rakyat Malaysia kuat makan, punca masalah kegemukan
Oleh ALWANI ZAFIRAH

25 Januari 2022, 3:58 pm
PETALING JAYA – Populasi rakyat Malaysia yang memiliki berat badan secara berlebihan berada pada tahap yang tertinggi di Asia Tenggara.
Angkasawan negara, Datuk Dr. Sheikh Muszaphar Shukor Sheikh Mustapha mengakui bahawa rakyat Malaysia sememangnya mempunyai masalah kegemukan berpunca daripada pengambilan makanan secara berlebihan serta kurang berkhasiat.
“Malaysia memang negara kuat makan, sebab makanan kita sedap dan kurang berkhasiat dengan kari, gulai, santan berlebihan.
“Satu lagi faktor apabila sudah berkahwin, kebanyakan daripada kita berhenti bersenam dan tidak lagi menjaga badan, lebih-lebih lagi kalau anak ramai,” katanya menerusi satu hantaran di Instagram.
Semalam, Kosmo! melaporkan kira-kira 11.5 juta individu dewasa negara ini mempunyai masalah berat badan berlebihan dan daripada jumlah itu, 6.9 juta individu dewasa itu melibatkan golongan wanita yang mengalami masalah obesiti terutama mereka berusia dalam lingkungan umur 30-an hingga 40-an.
Susulan dari laporan tersebut, beliau turut mempertikaikan jumlah wanita gemuk yang dinyatakan dan menganggap golongan lelaki sebenarnya menjadi penyumbang terbesar kepada masalah kegemukan di Malaysia

“Berapalah agaknya golongan lelaki yang gemuk di Malaysia. Saya yakin lebih ramai daripada wanita,” ujarnya.
Dalam pada itu, beliau menyeru orang ramai untuk menjaga kesihatan diri dan mengamalkan gaya hidup yang lebih sihat. – K! ONLINE


32 terbunuh dalam keganasan antara etnik di Sudan Selatan
Oleh KOSMO!

25 Januari 2022, 4:43 pm
JUBA, Sudan Selatan  – Pertubuhan Bangsa-Bangsa Bersatu (PBB) menyatakan hari ini bahawa 32 orang termasuk wanita dan kanak-kanak terbunuh dalam beberapa  serbuan bersenjata di sebuah rantau di Sudan Selatan yang dilanda keganasan etnik.
Serangan berdarah ke atas dua buah kampung di negeri bergolak, Jonglei pada 23 Januari lalu menyebabkan orang awam melarikan diri semasa sekumpulan remaja bersenjata daripada etnik seteru melepaskan tembakan dan membakar harta benda.
Antara yang mati termasuk tiga kanak-kanak yang lemas di dalam sungai ketika cuba melarikan diri, kata Misi PBB di Sudan Selatan (UNMISS).
Sekurang-kurangnya 26 orang cedera termasuk wanita dan kanak-kanak, manakala sebilangan yang lain tidak dapat dikesan selama dua hari selepas tragedi berdarah dalam kawasan etnik Baidit itu berlaku.
“UNMISS mengutuk sekeras-kerasnya sebarang serangan terhadap orang awam dan menggesa kumpulan atau individu terbabit mengambil tindakan segera untuk mengelak situasi daripada menjadi lebih buruk yang akan membahayakan penduduk tidak berdaya,” katanya.
Misi pengaman itu dikerah selama setahun pada 2011 apabila Sudan Selatan mendapat kemerdekaannya tetapi mandat UNMISS dilanjutkan lagi dan lagi ketika negara baharu itu menderita akibat perang saudara dan keganasan antara etnik.

Lebih 700 orang terbunuh dan sebilangan yang lain dirogol dan diculik di Jonglei antara Januari hingga Ogos 2020 dalam serbuan oleh etnik-etnik militia di negeri yang terletak di timur Sudan Selatan itu. – AFP


Insken tingkatkan hasil jualan usahawan sebanyak RM9.8 juta
Oleh MUHD AFIQ AL-HAFIZ MAT YUSOF

25 Januari 2022, 5:16 pm
KUALA LUMPUR – Institut Keusahawanan Negara Berhad (Insken) berjaya membantu usahawan meningkatkan hasil jualan sebanyak RM9.8 juta menerusi dua program bimbingan iaitu Insken Bumiputera Business Coaching (BBC) dan Online Onboarding Coaching Programme (E-Board).
Menteri Pembangunan Usahawan dan Koperasi, Tan Sri Noh Omar berkata, sebanyak 256 pekerjaan baharu telah berjaya dicipta melalui program bimbingan komprehensif anjuran agensi tersebut yang berada dibawah kawal selia Kementerian Pembangunan Usahawan dan Koperasi (MEDAC).
“Lebih ramai usahawan juga dapat dilahirkan dan pelbagai peruntukan diberikan kerajaan serta agensi dilantik untuk memberi bimbingan kepada usahawan yang dilatih menerusi program Insken.
“Graduan yang lulus dibawah program Insken akan diberi kelulusan permohonan pinjaman secara automatik termasuk pengesahan daripada Insken selain diluluskan secara serta-merta.
“Insken sentiasa konsisten menghulurkan bantuan berbentuk latihan serta bimbingan bagi memastikan usahawan dapat kekal bertahan ketika pandemik,” katanya ketika Majlis Graduan Program Bimbingan Insken 2020/2021, di sini semalam.
Sementara itu, Ketua Pegawai Eksekutif Insken, Muhd Firdaus Azharuddin berkata, seramai 295 peserta Program IBBC tamat bimbingan secara one-on-one selama empat bulan merupakan usahawan daripada industri Postnatal Care, Café & Restaurant, Bakeri, jualan pasar raya, jahitan dan Eco-tourism.

“Seramai 170 peserta daripada dua kohort Program E-Board dibimbing membuat pemasaran digital selama empat bulan berjaya mencatat peningkatan hasil jualan melebihi RM560,000.
“Usahawan yang menyertai program ini berjaya membuat transformasi perniagaan ke arah digital dengan menggunakan platform seperti Facebook, Instagram, TikTok, WhatsApp, Shopee, Lazada, Telegram dan YouTube.
“Insken akan terus memberikan bimbingan kepada usahawan melalui dua program in yang masih lagi diteruskan pada 2022,” katanya.
Secara keseluruhan, Insken melaksanakan 31 Program BBC dan 10 kohort Program E-Board pada tahun 2021. Maklumat lanjut mengenai program latihan dan bimbingan boleh didapati melalui laman dan media sosial rasmi Insken. – K! ONLINE


Lelaki ditahan tikam pemandu e-hailing
25 Januari 2022, 4:25 pm
KUALA LUMPUR – Seorang lelaki diberkas bagi membantu siasatan berhubung kejadian samun yang berlaku di Sentul, di sini hari ini.
Ketua Polis Daerah Sentul, Asisten Komisioner Beh Eng Lai berkata, pihaknya mengesan beberapa buah video tular di laman Facebook berhubung kejadian samun tersebut.
“Sepasukan polis dari Ibu Pejabat Polis Daerah (IPD) Sentul menahan suspek di Kota Damansara dan menemui semula kereta jenis Proton Saga.
“Suspek yang berusia 23 tahun itu akan dibawa ke IPD Sentul untuk tindakan lanjut. Kenyataan lengkap berhubung kejadian ini akan dikeluarkan dalam masa terdekat,” katanya ketika dihubungi di sini hari ini.
Terdahulu, pengguna media sosial digemparkan dengan kejadian dua lelaki bergelut di tepi jalan hingga salah seorang daripada mereka berlumuran darah.
Pengguna mendakwa salah seorang lelaki itu merupakan pemandu e-hailing yang menjadi mangsa samun.

Menerusi tiga video yang tular memaparkan dua individu sedang bergelut antara satu sama lain sehingga menyebabkan seluar lelaki berbaju kuning terlondeh.
Mangsa yang berlumuran darah kemudiannya terjatuh atas jalan raya sebelum lelaki berbaju hitam bertindak memecut kereta Proton Saga. – K! ONLINE


8 warga asing miliki minyak masak borong tanpa lesen dijel 12 bulan
Oleh NUZULSHAM SHAMSUDDIN

25 Januari 2022, 5:00 pm
HULU SELANGOR – Tindakan tujuh rakyat Myanmar dan seorang warga Thailand yang memiliki 31,630 kilogram minyak masak secara borong tanpa lesen, memakan diri apabila mereka dihukum penjara 12 bulan oleh Mahkamah Sesyen Kuala Kubu Bharu di sini hari ini.
Hakim Nurul Mardhiah Mohammed Redza menjatuhkan hukuman itu ke atas tujuh warga Myanmar iaitu Shofi Habi Ullah, Adumujib Ismail, Mohammad Ali Ali Ahmad, Hamid Hussein Nobi Husson, Abdul Mubarik Abdul Malik, Nor Hamod Basir Ahmed dan Mohammad Ali Harun Ali serta warga Thailand, Doloh Cheloh selepas mereka mengekalkan pengakuan bersalah pada tarikh jatuh hukum hari ini.
Mahkamah turut memerintahkan kesemua warga asing berusia antara 18 hingga 45 tahun itu menjalani hukuman penjara bermula dari tarikh tangkap pada 11 Oktober 2021.
Mengikut pertuduhan, kesemua mereka didakwa bersama-sama dua lagi yang masih bebas telah ada dalam kawalan mereka barangan berjadual iaitu 31,630 kilogram minyak masak dalam keadaan menimbulkan syak yang munasabah.
Mereka didakwa melakukan kesalahan di bawah Peraturan 3(1) Peraturan-Peraturan Kawalan Bekalan 1974 iaitu berurusan dengan minyak masak secara borong tanpa lesen di sebuah premis tanpa nama di Bandar Bukit Beruntung, Rawang di sini, pukul 11.30 pagi, 11 Oktober 2021.
Bagi kesalahan itu, pertuduhan dikemukakan mengikut Seksyen 21 Akta Kawalan Bekalan 1961 dan dibaca bersama Seksyen 34 Kanun Keseksaan yang mana hukuman bagi seksyen itu yang memperuntukkan denda maksimum RM1 juta atau penjara sehingga tiga tahun atau kedua-duanya.

Dalam prosiding sama, hakim itu turut menjatuhkan hukuman denda RM200,000 terhadap seorang lelaki warga tempatan, Ku Mohd. Fahmi Ku Mat, 44, selepas dia juga mengekalkan pengakuan bersalah atas kesalahan sama pada tempat dan waktu yang sama.
Dalam prosiding hari ini pendakwaan dikendalikan Timbalan Pendakwa Raya Syazwani Zawawi manakala kesemua tertuduh tidak diwakili peguam.-K! ONLINE


Didenda RM76,000 lepas sisa industri dalam longkang awam
Oleh MOHD YUNUS YAKKUB

25 Januari 2022, 5:12 pm
SHAH ALAM – Sebuah syarikat berasaskan makanan dan minuman di daerah ini didenda RM76,000 di Mahkamah Sesyen hari ini kerana telah melepaskan efluen perindustrian melebihi had dibenarkan ke dalam longkang awam.
Pengarah Jabatan Alam Sekitar (JAS) Selangor, Nor Aziah Jaafar berkata, hukuman itu dijatuhkan oleh Hakim Rasyihah Ghazali selepas pengarah syarikat berkenaan mengaku bersalah terhadap pertuduhan yang dihadapinya.
“Syarikat itu dituduh melakukan kesalahan itu pada 31 Disember 2020 yang lalu.
“Kesalahan dilakukan mengikut Seksyen 16(1) Akta Kualiti Alam Sekeliling 1974 dan Peraturan 10(3) Peraturan Kualiti Alam Sekeliling 2009 akta yang sama,” katanya dalam kenyataan hari ini.
Menurut beliau, berdasarkan fakta kes dikemukakan mendapati syarikat itu telah melepaskan efluen industri yang mempunyai parameter melebihi had lesen yang dibenarkan.
Ujarnya, efluen industri yang dilepaskan mempunyai kepekatan parameter Keperluan Oksigen Kimia (BOD) sebanyak 720mg/L, Keperluan Oksigen Kimia (COD) sebanyak 5830mg/L dan pepejal terampai sebanyak 4060mg/L.

“Syarikat itu juga dituduh telah mengoperasikan sistem rawatan efluen perindustrian di premisnya itu tanpa orang yang berwibawa,” jelasnya.
Nor Aziah menegaskan, JAS Selangor sentiasa akan mengambil tindakan tegas dan tiada kompromi kepada penjenayah alam sekitar.
“Orang awam yang ingin melaporkan sebarang aktiviti yang mencemarkan alam sekitar boleh menghubungi talian bebas tol 1-800-88-2727 yang beroperasi 24 jam sehari atau emel ke [email protected] dan melalui portal e-aduan JAS di https://eaduan.doe.gov.my, “katanya. -K! ONLINE


Facebook, WhatsApp dan Instagram tergendala
Oleh MUHD AFIQ AL-HAFIZ MAT YUSOF

25 Januari 2022, 4:14 pm
PETALING JAYA – Tiga platform gergasi media sosial iaitu Facebook, WhatsApp dan Instagram menghadapi masalah sehingga menjejaskan pengguna di seluruh negara.
Menerusi tinjauan Kosmo! di Twitter mendapati perkataan WhatsApp menjadi sohor kini dengan lebih 231,000 ciapan.
Rata-rata orang ramai masih tertanya-tanya mengenai punca masalah itu dan bagaimana ia boleh berlaku.
Kebanyakan mereka tidak dapat mengakses masuk tiga platform media sosial berkenaan sehingga mengundang pelbagai pertanyaan.
“Baru saja berlaku, saya tidak dapat mengakses Facebook dan WhatsApp. Ingatkan disebabkan masalah Wi-fi rupa-rupanya aplikasi tersebut mengalami masalah,” kata @Nikk.
“Terkejut sekejap tak dapat masuk (log in) Instagram dan Facebook, ingatkan tak bayar bil utiliti,” jelas @Rubyina.

Namun terdapat sesetengah pengguna tidak mengalami masalah untuk mengakses tiga platform media sosial berkenaan.
Antaranya @Katiefot dan @Jamesjamal yang mengatakan mereka tidak menghadapi masalah untuk melayari ketiga-tiga media sosial berkenaan.
Setakat ini, tiada sebarang kenyataan rasmi dikeluarkan oleh penyedia perkhidmatan sosial media berkenaan. – K! ONLINE


Mekanik didenda RM3,000 hantar komunikasi lucah
Oleh NOR SHAFAWATI YUP

26 Januari 2022, 8:07 pm
SEREMBAN – Seorang mekanik didenda RM3,000 di Mahkamah Sesyen di sini hari ini selepas mengaku bersalah atas pertuduhan menghantar komunikasi lucah terhadap seorang wanita, lapan tahun lalu.
Hakim Mohd. Sabri Ismail menjatuhkan hukuman itu terhadap Orang Kena Siasat (OKS), Muhammad Faiz Zaini, 35, yang membuat pengakuan tersebut selepas pertuduhan dibacakan.
Mahkamah turut menetapkan OKS dipenjara tiga bulan jika gagal membayar denda, bagaimanapun OKS telah membayar denda tersebut.
Mengikut pertuduhan, Muhammad Faiz didakwa telah secara sedar membuat dan memulakan penghantaran komunikasi yang lucah sifatnya melalui aplikasi Whatsapp dengan niat untuk menyakitkan hati orang lain.
Komunikasi bersifat lucah itu telah dilihat lebih kurang pukul 5.15 petang pada 14 April 2014 di Kolej UNITI, Persiaran UNITI Village, Tanjung Agas di Port Dickson.
Berikutan itu, tertuduh didakwa di bawah Seksyen 233 (1) (a) Akta Komunikasi dan Multimedia 1988 (Akta 588) yang boleh dihukum mengikut Seksyen 233 (3) Akta sama. – K! ONLINE.


Tular pemandu Proton Perdana lagak samseng
Oleh ISKANDAR SHAH MOHAMED

26 Januari 2022, 10:35 pm
SHAH ALAM – Tular sebuah klip video seorang lelaki bersongkok bertindak ala samseng menghalang sebuah kenderaan lain di Setia Alam, baru-baru ini.
Kejadian berlaku pada Ahad lalu tular menerusi video berdurasi dua minit 18 saat yang dimuat naik di laman Twitter dengan pelakunya menaiki sebuah kereta jenis Proton Perdana.
Berdasarkan video berkenaan, kereta Proton Perdana itu yang didakwa cuba memotong barisan di sekitar jalan berkenaan sebelum mengejar kenderaan mangsa lalu berhenti dan menghalang laluan.
Ketua Polis Daerah Shah Alam, Asisten Komisoner Baharudin Mat Taib berkata, pihaknya menerima maklumat mengenai imej dan video pemandu lelaki itu di laman Twitter seorang individu pada pukul 4.18 petang kelmarin.
“Siasatan awal mendapati kejadian itu berlaku di Jalan Setia Gemilang U13/45B berhadapan pangsapuri Seri Mutiara.
“Menerusi klip video tular itu, ia menunjukkan tindakan pemandu kereta yang berlagak samseng dengan menghalang laluan kereta mangsa,” katanya dalam kenyataan malam tadi.

Jelas beliau, semakan mendapati tiada sebarang laporan polis dibuat mana-mana pihak berhubung kejadian itu setakat ini.-K! ONLINE


Kaki terperosok pada jeriji penutup longkang
Oleh ZAKI SALLEH

26 Januari 2022, 10:41 pm
SERI ISKANDAR – Malang menimpa seorang lelaki apabila kaki kanannya terperosok pada jeriji besi penutup longkang dalam kejadian di Kampung Selat di sini malam ini.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 8.09 malam.
Menurut jurucakap itu, sepasukan anggota bersama jentera dari Balai Bomba dan Penyelamat Seri Iskandar dihantar ke lokasi kejadian bagi membantu.
“Setiba di tempat kejadian, anggota bomba menemui mangsa seorang lelaki tempatan berumur 31 tahun yang kaki kanannya terperosok pada jeriji besi penutup longkang.
“Kejadian dipercayai berlaku semasa mangsa melalui kawasan tersebut hendak ke kedai runcit berhampiran,” ujar jurucakap tersebut.
Anggota bomba kemudian menggunakan peralatan khas untuk memotong jeriji penutup longkang sebelum berjaya mengeluarkan kaki mangsa yang tersepit.

Mangsa kemudian diberikan rawatan awal oleh petugas perubatan.
Operasi yang diketuai PBK II Nor Khairul Luqman Khasim tamat sepenuhnya pada pukul 8.30 malam. K! ONLINE


Perkembangan bayi lahir dalam keluarga berpendapatan rendah didakwa lebih lemah
Oleh KOSMO!

26 Januari 2022, 8:00 pm
BANDAR RAYA NEW YORK – Kajian mendapati kanak-kanak yang membesar dalam keluarga berpendapatan rendah boleh menjejaskan aktiviti otak yang memberi kesan kepada tahap pemikiran dan pembelajaran mereka, lapor akhbar Daily Mail semalam.
Pakar dari Universiti Columbia mendapati bahawa perkembangan otak bayi yang lahir dalam keluarga berpendapatan rendah bergantung pada sokongan kewangan yang diberikan kepada mereka.
Imbasan terhadap bayi berusia satu tahun menunjukkan aktiviti otak yang lebih pantas dalam kalangan keluarga berpendapatan AS$333 (RM1,395.27) berbanding yang berpendapatan AS$20 (RM83.80) sebulan.
Tidak dijelaskan sama ada peningkatan aktiviti dalam otak berubah mengikut peningkatan usia atau bagaimana ia boleh mempengaruhi pertumbuhan kognitif dan tingkah laku.
Bagaimanapun, aktiviti otak kanak-kanak yang lebih berusia dikaitkan dengan pembangunan kemahiran belajar mereka.
Penyelidik kini mengkaji bagaimana jumlah pendapatan akan memberi manfaat kepada kanak-kanak termasuk penyediaan makanan lebih berkhasiat atau melegakan tekanan ibu bapa.

Kajian itu telah dijalankan oleh seorang saintis, Kimberly Noble dari Universiti Columbia di New York bersama pasukannya.
“Perubahan pada otak menunjukkan kebolehtempaan otak yang luar biasa terutamanya pada awal usia kanak-kanak.
“Kami telah mengetahui selama bertahun-tahun bahawa membesar dalam kemiskinan boleh merisikokan kanak-kanak dengan pencapaian yang rendah di sekolah, mengurangkan pendapatan serta kesihatan yang kurang baik,’’ jelas Profesor Noble. – Agensi